Charlie Chaplin Diharamkan Masuk Amerika Syarikat?

Sebut saja nama Charlie Chaplin, ramai membayangkan gelagat komedinya sebagai The Tramp atau watak satira Si Misai Kontot dalam filem The Great Dictator. Tetapi tidak ramai tahu, pada satu ketika dalam kehidupannya, beliau dihalang daripada menjejakkan kaki di Amerika Syarikat selama 20 tahun. Dan ia didorong oleh pelbagai sebab termasuk ironinya filem The Great Dictator sendiri.

Plot filem berkisar tentang kisah seorang tukang gunting rambut yang tiba-tiba disuruh menyamar sebagai diktator sebuah negara di Eropah. Filem satira ini memperlekeh Si Misai Kontot habis-habisan dan menjadi pilihan beberapa pemimpin negara Bersekutu seperti Sir Winston Churchill (Britain) dan Franklin Roosevelt (AS). Malah, Chaplin pernah dijemput menghadiri beberapa program berunsur kenegaraan di AS untuk membacakan ucapan pada akhir filem bagi menyebarkan mesej anti-fas_isme.

Bagaimanapun, tidak semua berkongsi minat terhadap filem berkenaan seperti pengarah Biro Siasatan Persekutuan (FBI), J. Edgar Hoover. Bagi Hoover, yang mengatakan bahawa mesej anti-peper_angan dan anti-fas_isme yang dibawa pada akhir filem menunjukkan Chaplin sehinggakan menuduhnya sebagai seorang kom_unis dan patut dihalang daripada terus menyebarkan mesej yang dibawanya.

Dua tahun selepas tamat Per_ang Dunia Kedua, beliau menghasilkan sebuah filem komedi gelap bertajuk Monsieur Verdoux. Filem ini mengisahkan seorang kerani bank Perancis yang diberhentikan kerja oleh majikannya dan terpaksa berkahwin dengan janda-janda kaya sebelum isteri-isteri barunya itu dibu_nuh bagi menyara kehidupan keluarganya. Filem ini terhasil selepas Orson Welles mahukan Chaplin berlakon dalam sebuah filem berkenaan pembu_nuh bersiri Perancis, Henri Desire Landru.

Begitupun, filem ini tidak mendapat sambutan hangat di AS atas banyak sebab. Pertama, mesej filem secara jelas menolak kapitalisme, anti-peper_angan dan mengkritik gelagat negara-negara kuasa besar berlumba-lumba menghasilkan sen_jata kemus_nahan besar-besaran. Kedua, imej Chaplin ketika itu sudah terjejas teruk akibat sk.an.dal Joan Barry[1] dan kaitan hubungannya dengan komu_nisme termasuk mempunyai hubungan rapat dengan beberapa suspek kom_unis dan menghadiri beberapa program yang dianjurkan diplomat Kesatuan Soviet.

Dan penulis tidak terkejut disebabkan semua ini, namanya sudah diperhatikan oleh agensi-agensi perisikan. Pada tahun 2003, satu memo yang dinyahsulit milik Pejabat Kementerian Luar Britain mendedahkan penulis novel 1984, George Orwell menuduh Chaplin sebagai seorang kom_unis. Namanya disenaraikan dalam senarai 35 nama yang diserahkan Orwell kepada unit propaganda kementerian pada tahun 1949.

Pada tahun 1952, Chaplin menghasilkan filem semi-autobiografinya bertajuk Limelight yang menyaksikan beliau bekerjasama dengan pelakon komedi terkenal Buster Keaton. Tidak ramai tahu kerjasama mereka buat kali pertama ini juga merupakan kerjasama terakhir dua nama besar dalam filem komedi itu. Seolah-olah mengetahui masanya di AS akan berakhir, Chaplin memberitahu rakan pelakon dan krew bahawa beliau mungkin tidak akan kembali ke negara Uncle Sam itu.

Tatkala dalam perjalanan ke Britain untuk menghadiri sesi tayangan perdana Limelight pada September 1952, kerajaan AS menerusi Peguam Negara James P. McGranery mengeluarkan arahan membatalkan permit kemasukan semula Chaplin. Walaupun arahan tersebut boleh dicabar di mahkamah, beliau memilih untuk tidak melakukannya dan berhijrah ke Switzerland pada 1953. Chaplin turut mengarahkan semua aset AS termasuk rumah, studio dan pegangan sahamnya dalam syarikat produksi United Artists[2] dijual.

Chaplin kemudiannya menghasilkan sebuah filem bertajuk A King in New York setahun kemudian. Filem ini dilihat sebagai kritikan keras beliau terhadap pendirian keras AS kepada orang sepertinya. Penggiat teater John Osborne menyifatkan filem tersebut sebagai filem paling peribadi pernah dihasilkan Chaplin.

Pada tahun 60-an, sentimen anti-kom_unis AS semakin berkurangan sekaligus mendorong ramai orang termasuk pengkritik menilai semula filem-filem Chaplin. Perlahan-lahan minat orang ramai terhadap bintang filem bisu itu kembali bertambah. Bagaimanapun pada ketika itu, Chaplin juga sudah mula berdepan pelbagai masalah kesihatan termasuk strok.

Pada 1972, Akademi Kesenian dan Sains Perfileman memutuskan untuk menganugerahkan anugerah Oscar terhormat kepada Chaplin bagi mengenang jasanya kepada dunia perfileman AS. Pada awalnya, beliau agak keberatan untuk berbuat demikian. Tetapi beliau akhirnya memilih menerima anugerah tersebut dan kembali ke AS dalam tempoh 20 tahun.

Pada malam penyampaian anugerah, Chaplin mendapat tepukan gemuruh daripada tetamu yang hadir selama 12 minit semasa menerima anugerah. Tepukan sebegini direkodkan sebagai paling lama pernah dibuat dalam sejarah anugerah. Ia dilihat bukan saja pengiktirafan kepada jasanya terhadap dunia perfileman tetapi satu bentuk permohonan maaf kepada pelakon ikonik filem bisu itu.

NOTA KAKI:

[1] Sk.and.al Joan Barry ialah sk.an.dal di mana Chaplin dikatakan menghamilkan pelakon wanita itu pada tahun 40-an. Selepas memfailkan saman di mahkamah untuk membuktikan dakwaan tersebut, hakim mengisytiharkan Chaplin sebagai bapa kepada anak Barry, Carol Ann dan diperintah menyara kehidupannya sehingga dia berusia 21 tahun pada akhir tahun 1944.

[2] Syarikat produksi yang diasaskan pada Februari 1919. Diasaskan oleh  D. W. Griffith, Charlie Chaplin, Mary Pickford dan Douglas Fairbanks. Kini merupakan sebahagian daripada Metro-Goldwyn-Mayer dan dikenali sebagai United Artists Releasing.


Jangan Samakan UiTM Dengan Dasar Perkauman Mat Saleh!

Pertama, konteks sejarah antara dua negara ini pun dah berbeza. Jadi, berhentilah menyamakan UiTM dengan Undang-Undang Jim Crow. Ianya sangat berbeza dengan UiTM.

UiTM bukanlah dibuat untuk dasar segretasi, menghalang pergaulan kaum antara Bumiputera dan non-Bumiputera seperti mana gambar di Amerika. Ini bukan kes pengasingan kaum antara colored dan whites. Falasi yang amat besar sekali bila cuba menyuntik naratif sedemikian.

Protes Mahasiswa UiTM dalam gambar kedua adalah demi mempertahankan apa yang telah dipersetujui antara kaum sejak merdeka. Ianya bukan kerana mahasiswa itu jelik melihat bangsa selain Melayu belajar sama dengan mereka, atau merasakan bangsa mereka superior seperti Mat Saleh.

Masih ingatkah wahai sahabat Cina dan India ketika negara ini merdeka suatu masa dahulu? Ketika orang Melayu begitu bersungguh-sungguh menentang Malayan Union?

Antara yang ditentang oleh orang Melayu ialah memberikan kerakyatan Jus Soli kepada orang bukan Melayu ketika itu yang berjumlah lebihhhhh 1 juta orang. 1 juta orang yang nak jadi rakyat TANAH MELAYU. Orang Melayu masa tu tak boleh benarkan perkara ini berlaku.

Bayangkan pada hari ini, tenaga kerja dari Bangladesh dan Indonesia yang telah lama bekerja di Malaysia, selepas tu kita dijajah kuasa asing dan berjaya merdeka buat kali kedua. Tapi syarat penjajah asing itu ialah kena beri kewarganegaraan kepada Bangladesh dan Indonesia yang dah lama di sini.

Agak-agaknya apa respon kita? Begitu juga orang Melayu ketika itu. Dasar pecah dan perintah British, sejarah kedatangan orang Cina dan India yang merupakan buruh kerja dibawah British, meletakkan analogi kedudukan orang Melayu dan bukan Melayu ketika itu.

Mereka dah membina kerajaan di tanah ini lebih 3000 tahun! Bukti kehadiran mereka lebih 60, 000 tahun di bumi bertuah ini! Kenapa tiba-tiba harus memberikan 1 juta kerakyatan kepada mereka yang datang dari China dan India ini?

Kalau anda nak jadi rakyat TANAH MELAYU, rakyat kepada RAJA-RAJA MELAYU kami, kami cuma mohon satu perkara sahaja. Bayaran kepada 1 juta kerakyatan itu ialah peruntukan undang-undang seperti kedudukan Islam sebagai agama rasmi, pengekalan tanah rizab Melayu, kedudukan Raja-raja Melayu dan adat istiadat Melayu dan pengagihan jawatan dalam Kerajaan juga termasuk di dalam persefahaman ini. UiTM ialah termasuk dalam perkara 153 (1) (2) tersebut!

Nenek moyang cina dan India anda bersetuju! Betapa baiknya hati orang Melayu memberi kerakyatan dan tempat untuk orang Cina dan India di Tanah Melayu ini telah membuatkan Tun Sambanthan, salah seorang bapa kemerdekaan negara kita berucap seperti dalam foto ini.

“Di mana anda boleh mencari bangsa yang semurah hati, sesantun, sebaik bangsa Melayu? Di mana anda boleh mendapat layanan sebaik ini untuk bangsa pendatang?”

Selepas tu, Tun Sambanthan siap memetik nasib orang Cina dan India di pelbagai negara yang masih tak diterima.

Ketika itu, MCA turut bersuara mempertahankan hak keistimewaan bangsa Melayu! Kata-kata dari Tan Siew Sin ini dah membuktikan betapa hak-hak keistimewaan ini ialah perkara yang dipersetujui sejak sekian lama oleh OUR FOUNDING FATHERS!

Jadi, berbalik kepada foto awal, perjuangan mahasiswa itu adalah untuk menjaga hak keistimewaan yang dipersetujui juga oleh nenek moyang bukan Melayu anda, dipersetujui oleh our founding fathers yang membolehkan Malaysia terbentuk.

Jadi, kalau nakkan hak-hak keistimewaan Melayu dan Bumiputera ini terhapus, atau dilonggarkan, ianya tertakluk kepada budi bicara orang Melayu, dan kaum bumiputera yang lain, dengan izin dan restu RAJA-RAJA KAMI.

Anda rasa dengan membandingkan foto-foto yang berbeza konteks sejarahnya, akan membuatkan orang Melayu makin lembut hati melepaskan hak keistimewaan mereka atau menjadi lebih keras terhadap anda? Anda sebenarnya memaksa mereka lebih keras, semakin percaya perlunya hak 153 ini demi mempertahankan kedudukan mereka sebagai pribumi, melawan rasis seperti anda.


Mengingati Serangan Subuh Guthrie

Pada pagi 7 September 1981 waktu UK, satu rancangan sulit yang direncanakan selama bertahun-tahun sedang berjalan. Dan kurang empat jam selepas itu, syarikat berkaitan kerajaan (GLC) Perbadanan Nasional Berhad (PNB) membuat kejutan dengan menjadi pemegang saham majoriti syarikat perladangan terbesar Britain, Guthrie.

Pembelian saham majoriti Guthrie Corporation Limited dibuat melalui proksi dan pihak-pihak berkepentingan. Dalam tempoh yang dinyatakan, pegangan saham PNB bertambah daripada 25% kepada melebihi 50% sekaligus menjadikannya sebagai pemegang saham majoriti syarikat. Pengerusi syarikat ketika itu Mark Gent hanya mengetahui perubahan ini menerusi hebahan berita perniagaan di radio.

Pendek kata, seluruh komuniti pelaburan UK terkejut beruk dengan pengambilalihan senyap tapi pantas yang dibuat PNB. Tatkala pengurusan Guthrie menggaru kepala memikirkan bagaimana hal ini berlaku, di Malaysia pula, para perencana meraikan kejayaan mengawal syarikat yang mengusahakan tanah perladangan seluas 800 km persegi itu.

Walaupun sudah mencapai kemerdekaan daripada Britain sejak 24 tahun lepas, hakikatnya sektor perladangan dan komoditi negara masih dikawal oleh firma-firma negara itu. Pada tahun 70-an sahaja, 60% aset korporat negara dimiliki oleh pemilik asing dengan sebahagian besar daripadanya merupakan orang British. Bagi mereka, agak sukar untuk melepaskan semua aset ini memandangkan ia memberi banyak keuntungan kepada mereka selama bertahun-tahun.

Atas sebab ini, kerajaan terpaksa berdepan hakikat selagi mereka mengawal sektor perladangan dan komoditi, kerajaan akan sentiasa mendapat tangan kosong. Bukan tidak ada rundingan tetapi kebanyakan pengurusan tertinggi firma menolak mentah-mentah usaha mereka. Penulis percaya, mentaliti sesetengah figura pengurusan ini masih dipengaruhi mentaliti beban orang putih yang menganggap mereka berhak kerana mereka lebih bijak menguruskannya berbanding orang tempatan.

Hal ini nyata menggusarkan Tun Dr Mahathir Mohamad selepas dilantik sebagai Perdana Menteri buat kali pertama pada tahun 1981. Beliau tahu kunci untuk mendapatkan autonomi lebih luas dalam hal ehwal kewangan negara ialah dengan mendapatkan aset-aset ini. Tetapi selepas usaha mereka mendapatkannya secara rundingan gagal, Tun Dr Mahathir sedar mereka perlu melakukannya secara senyap-senyap untuk mendapatkannya.

Bak filem Ocean’s Eleven di mana dalang Danny Ocean (George Clooney) mengumpulkan ahli-ahli yang mahir untuk merompak tiga kasino Las Vegas, perkara sama turut diaplikasikan untuk pengambilalihan Guthrie. Satu pasukan teras perlu dibentuk bagi menjayakan usaha tersebut.

Perancang strategi/dalang ialah pengerusi PNB merangkap mantan Gabenor Bank Negara, Tun Ismail Mohd Ali. Ironinya, Tun Ismail juga merupakan abang ipar kepada Tun Dr Mahathir.

Operator utama ialah Tan Sri Khalid Ibrahim yang ketika itu memegang peranan sebagai Ketua Pegawai Pelaburan (CIO) PNB. Bertahun-tahun kemudian, beliau dilantik sebagai Menteri Besar Selangor selepas Pakatan Rakyat (PR) membentuk kerajaan negeri Selangor pada 2008 dan 2013.

Turut mengetahui usaha ini ialah bekas Setiausaha Perbendaharaan merangkap penasihat ekonomi Perdana Menteri ketika itu, Raja Tun Mohar Raja Badiozaman. Dua lagi ialah dua figura British, tokoh perbankan Sir Evelyn de Rothschild dan timbalannya Jock Green-Armytage yang memainkan peranan sebagai penasihat Tun Ismail.

Menjelang tahun 80-an, Malaysia sudah mempunyai modal pelaburan yang banyak walaupun belum bergelar negara kaya. Ini kerana menurut Tun Dr Mahathir, Kumpulan Wang Simpanan Pekerja (KWSP) contohnya mempunyai simpanan yang banyak, satu fakta yang tidak diketahui ramai orang ketika itu.

Beliau turut mendedahkan arkitek sebenar pengambilalihan saham pada waktu pagi pembukaan bursa ialah Tun Ismail dan Raja Mohar. Strateginya ialah bertolak ke London dan bekerjasama dengan beberapa pihak berkepentingan untuk membeli saham dalam jumlah yang kecil secara serentak. Dengan cara ini, ia memberi saham mencukupi kepada PNB untuk mengambil alih kawalan Guthrie.

Bila ditanya tentang perihal pengambilalihan Guthrie, veteran UMNO Tengku Razaleigh Hamzah melihat kerajaan British terlalu ambil mudah perihal syarikat berkenaan. Ini kerana walaupun ia dianggap antara firma penting negara itu, ia dipandang sepi oleh mereka. Pada hematnya, mereka terlalu sibuk mengaut untung sehingga membiarkan operasi syarikat diuruskan oleh ejen-ejen sekaligus terlupa tentang nilai komoditi yang ada.

Tengku Razaleigh yang juga bekas pengerusi Petronas dan Bank Bumiputra Malaysia Berhad menceritakan idea pengambilalihan tercetus semasa satu permainan golf membabitkan dirinya, Raja Mohar dan Tun Ismail. Mereka berbicara tentang kejayaan FELDA yang merupakan cetusan buah fikiran Tun Abdul Razak Hussein dan bagaimana ia membantu rakyat ketika itu.

Tetapi mereka kemudiannya sedar, agak sukar untuk berbuat demikian ketika itu kerana negara berdepan isu kekurangan tanah. Justeru, pada awalnya, mereka menimbang idea pembinaan ladang-ladang kelapa sawit di Indonesia, Thailand atau Filipina dengan hasil buahnya diproses di Malaysia. Bagaimanapun, idea tersebut ditolak memandangkan negara bakal berdepan kerugian dengan mengeksport industri penting ke negara-negara lain.

Tatkala itulah, mereka terfikir, mengapa tidak mengambil alih saja firma-firma perladangan asing di Malaysia mengikut harga pasaran? Ini kerana syarikat-syarikat ini mempunyai reputasi yang kukuh dan mengeluarkan hasil yang memuaskan. Dari situ, agenda pengambilalihan Guthrie atau ‘Guthrie Dawn Raid’ mula dimuktamadkan. Dan pada 7 September 1981, ia menjadi sebahagian daripada catatan sejarah negara.

RUJUKAN:

Murad, Dina. (2021). The Guthrie Dawn Raid remembered. The Star.


Mitos-Mitos Terkenal Berkaitan Dengan Robin Hood

Semua pasti sudah masak dengan legenda Robin Hood. Dari kisahnya merompak orang kaya dengan hasil rompakan diagih-agihkan kepada golongan fakir miskin hinggalah semangat kebangsaannya menyokong Raja Richard the Lionheart, ini antara teras cerita yang kita sudah biasa. Dan bukan sekali dua ia diadaptasi ke layar perak dengan yang terbaru, Robin Hood (2018) yang menampilkan protagonis siri Kingsman Taron Egerton sebagai Robin Hood. Tetapi siapa sebenarnya Robin?

Suka atau tidak, watak Robin Hood ini ialah satu tokoh wira fiksyen di mana kebanyakan kisahnya meliputi aspek-aspek pada eranya. Robin (Robert) Hood (Hod/Hude) ialah nama gelaran yang diberi kepada penjenayah kecil-kecilan sekurang-kurangnya dari abad ke-13 Masihi. Dan jika anda perasan, nama Robin itu sendiri sebenarnya diambil dari perkataan ‘robbing’ yang bermaksud merompak. Dan itu satu kaitan yang gagal dikaitkan penulis-penulis kontemporari dengan kisah Robin Hood sebagai penjenayah terkenal hari ini.

Dan tidak mustahil kewujudan kumpulan seperti Robin Hood seperti yang dipaparkan dalam filem Sir Ridley Scott, Robin Hood (2010) yang menampilkan Russell Crowe sebagai Robin. Walau bagaimanapun, latar belakang mereka bukanlah anggota tentera yang pernah terlibat dalam kempen Perang Salib tetapi penjenayah yang menjadi buruan pihak berkuasa dengan melanggar undang-undang hutan (undang-undang di mana hutan dijadikan kawasan memburu bagi raja dan golongan bangsawan). Mereka ini sudah pasti dikagumi golongan petani yang tertindas. Namun, individu-individu yang memberi inspirasi kepada kisah Robin Hood ini berkemungkinan tidak dipanggil Robin Hood dari lahir atau tidak menggunakan nama tersebut sepanjang hayatnya.

Dalam kebanyakan kisah Robin Hood, beliau digambarkan sebagai penyokong Raja Richard the Lionheart dan merupakan penentang rejim adinda baginda, Putera John. Naratif ini turut dikembangkan dalam Robin Hood (2010) di mana Robin berkhidmat sebagai pemanah pasukan baginda dan juga bertanggungjawab membawa pulang mahkota Richard I ke England. Naratif ini sengaja ditambah oleh penglipur lara era Tudor abad ke-16 sekaligus menyatukan tiga figura dalam satu cerita buat kali pertama.

Selain Richard the Lionheart, nama Robin ada juga disebut semasa era pemerintahan Raja Edward II. Nama beliau juga dikaitkan sebagai penyokong Earl Keenam dari Leicester, Simon de Montfort dan pernah terlibat dalam Perang Evesham yang mengorbankan bangsawan dari Leicester itu. Tetapi entri terawal yang mengaitkan Robin Hood dengan golongan diraja ialah kaitannya dengan Ranulf de Blondeville, Earl Keenam dari Chester dan Earl Pertama dari Lincoln. Ini dijumpai dalam puisi berima William Langland, The Vision of Piers Plowman tetapi tidak diketahui sama ada puisi tersebut digabungkan dari beberapa kisah-kisah tradisional.

Kita semua tahu jasa Robin terhadap golongan fakir miskin. Tetapi kisah sebegini hanya timbul pada abad ke-16 menerusi coretan sejarawan Scotland John Major. Dan jika diteliti puisi-puisi berima membabitkan Robin Hood terutama The Lyttle Geste of Robyn Hode, Robin bukanlah mulia seperti yang dibayangkan dalam minda kita. Ini kerana dalam puisi ini mendedahkan perlakuan kejam mereka seperti mencacatkan pihak musuh dan membunuh kanak-kanak pada satu masa.

Ada sesetengah berpandangan Robin Hood ini hanyalah samaran bagi seorang tokoh bangsawan yang bergelar Earl dari Huntington memerangi ketidakadilan dalam masyarakat dan membantu golongan miskin. Kalau kita dengar, ini menjadikan watak ini versi sebenar superhero biasa seperti Batman/Bruce Wayne dan Spiderman/Peter Parker. Tetapi sejarawan David Baldwin menembak jatuh teori ini sebagai fiksyen semata-mata. Ini kerana Robin Hood dalam kebanyakan puisi berima datang dari latar belakang orang biasa dan tidak mempunyai darah bangsawan.

Jadi idea ini datang dari mana sebenarnya? Idea ini timbul dari pemikiran John Leland yang menggambarkan Robin Hood sebagai penjenayah yang mempunyai latar belakang bangsawan. Dan pada tahun 1569, sejarawan Richard Grafton mendakwa menemui risalah yang menyatakan secara terperinci latar belakang bangsawan Robin. Idea ini dipopularkan oleh Anthony Munday menerusi dua dramanya, The Downfall of Robert, Earl of Huntington, dan The Death of Robert, Earl of Huntington pada tahun 1598.

Martin Parker turut menyatakan dalam bukunya A True Tale of Robin Hood bahawa Robert, Earl dari Huntington hidup dan mati pada 1198 Masihi. Masalahnya, Earl dari Huntingdon (interpretasi berkemungkinan untuk Huntington) ialah David dari Scotland yang meninggal dunia pada tahun 1219. Gelaran tersebut diwarisi oleh anaknya, John pada tahun 1237. Gelaran tersebut kosong selama satu abad sebelum akhirnya dikurniakan kepada William de Clinton.

Kita sudah biasa dengan perihal Maid Marian yang dijadikan sebagai fokus asmara Robin. Tetapi kebanyakan puisi berima membabitkan Robin Hood langsung tidak menyebut mereka mempunyai keluarga atau lebih tepat isteri. Jika ada sekalipun rujukan tentang wanita, ia merujuk soal agama Robin terutama berkenaan Virgin Mary. Bagaimanapun pada abad ke-16 dan selepas berlakunya era Reformasi Protestan, elemen wanita turut ditambah dalam kisah beliau dengan Maid Marian sebagai tumpuan. Justeru, tidak mengejutkan bagaimana kisah perkahwinan mereka berdua turut ditambah seperti dipaparkan dalam Robin Hood: Prince of Thieves (1991) yang menampilkan Kevin Costner sebagai Robin dan Mary Elizabeth Mastrantonio sebagai Marian.

Menurut legenda, Robin datang ke Kirklees Priory untuk mendapatkan rawatan perubatan tetapi dibiarkan mengalami pendarahan oleh pendeta yang merawatnya. Tahu bahawa beliau akan mati, Robin menggunakan saki-baki kekuatannya dengan memanah sebuah pokok sebagai tempat di mana beliau dikebumikan. Tetapi berdasarkan catatan sejarawan Tudor Richard Grafton, pengebumian Robin sebenarnya diuruskan oleh pendeta-pendeta dari Kirklees di mana Robin dikebumikan di tepi jalan. Anehnya, kisah kematian Robin ini hanya disentuh selepas 1540 dan puisi-puisi berima sebelumnya langsung tidak menyebut tentang Kirklees Priory.

Kirklees Priory dimiliki oleh keluarga Armitage selepas biara berkenaan tidak lagi wujud pada abad ke-16. Pada abad ke-18, Sir Samuel Armitage melancarkan proses penggalian kubur sehingga kedalaman tiga kaki. Proses tersebut dilancarkan bagi mengelak kubur yang dikatakan mengandungi mayatnya dirompak oleh perompak kubur yang berleluasa ketika itu. Tetapi selepas proses penggalian dilakukan, Armitage menyimpulkan kepingan batu yang menutup kubur kononnya Robin Hood itu dibawa dari tempat lain dan berdasarkan tradisi lisan tempatan, ia dikaitkan dengan Robin Hood. Kepingan tersebut menjadi buruan orang ramai kerana dikatakan dapat menyembuhkan sakit gigi. Untuk mengelak ia daripada dirosakkan, keluarga Armitage memasang dinding batu kecil dan ditambah dengan pagar besi bagi menutup kawasan itu.

Kita sudah biasa dengan rakan-rakan Robin iaitu Little John, Will Scarlett, Alan Dale dan Friar Tuck. Tapi jika dibandingkan ketua mereka itu berdasarkan tokoh fiksyen, berlainan pula dengan mereka. Little John atau John Little banyak dirujuk dalam dokumen-dokumen kontemporari. Walaupun John juga sukar dijejak seperti Robin tetapi wujud bukti dia sebenarnya wujud. Satu kubur di kawasan laman Gereja Hathersage dikatakan miliknya berdasarkan singkatan nama L dan I/J di Derbyshire. Buktinya, dua kotej iaitu satu di Little Haggas Croft, Loxley (Yorkshire) dan satu lagi di Hathersage (sebuah perkampungan di Peak District, Derbyshire). Dua rumah ini dikatakan rumah di mana Robin dilahirkan dan tempat Little John menghabiskan sisa-sisa kehidupannya. Tetapi kotej Robin itu musnah pada tahun 1637 sementara kotej John pula dirobohkan baru-baru ini.

SUMBER

Baldwin, David. (2018). HistoryExtra. 7 myths about Robin Hood. https://historyextra.production.wcp.imdserve.com/period/medieval/robin-hood-real-myths-facts/


Betul Ke Nama Klang Daripada Perkataan Ke-ling?

Peserta Miss Universe Malaysia 2015 mendakwa bahawa asal-usul nama Klang berasal daripada perkataan perkauman rasis iaitu Keling. Sejauh mana benar dakwaan beliau di instagram beliau seperti mana dibawah?

Kelang (کلڠ) atau Klang ditemukan dalam catatan sejarawan Barat dengan ejaan Clang, Clan, Callangh, Calangh dan Callang.

Nama Raden Kelang juga pernah ditemukan dalam Sulalatus Salatin. Beliau terkorban ketika cuba membunuh orang mengamuk di Kampung Keling.

Klang jika dirujuk dalam PRPM, ada tiga maksud seperti di bawah.

Ia langsung tak ada kena mengena dengan dakwaan bahawa Kelang bermaksud Kel*ng seperti dalam sebuah video mengenai asal usul nama Kelang.

Orang dari India sendiri datang lamaaaa selepas Kelang ditemukan.

Nagarakartagama pada tahun 1365 Masihi juga ada mencatatkan nama Kelang. Di bawah ialah keratan daripada Nagarakartagama, sebuah naskah manuskrip purba milik Majapahit yang dengan jelas memaparkan nama Klang dalamnya.

Klang juga pernah menjadi sebahagian dari wilayah Kesultanan Melayu Melaka.

Disebut dalam Sulalatus Salatin bahawa Tun Perak pernah dilantik sebagai pembesar Kelang oleh Sultan Muzaffar Syah, Sultan Melaka ketika itu. Contohnya seperti di bawah, yang dipetik daripada Sulalatus Salatin tersendiri.

“Maka ada anak Bendahara Seri Wak Raja tiga orang, yang tua sekali perempuan Tun Kudu namanya; terlalu baik parasnya, maka diperisteri oleh Sultan Muzaffar Syah. Adapun yang dua orang itu lelaki, yang Terigah bernama Tun Perak, yang bongsu bernama Tun Perpatih Putih. Adapun Tun Perak tiada kena kerja raja, ia pergi duduk di Kelang beristeri di sana.”

Untuk pengetahuan semua, tarikh Sulalatus Salatin ditulis ialah pada sekitar 1612 Masihi paling awal manakala kedatangan kaum India sebagai buruh paksa seperti mana yang didakwa dalam video ratu cantik tersebut ke Tanah Melayu ialah pada sekitar 1786 ketika pejabat koloni British di buka di Pulau Pinang, dibawa sebagai buruh India.

Nama Tun Perak juga disebutkan lebih 14 kali dalam naskah Sulalatus Salatin. Ini membuktikan dakwaan bahawa Klang berasal dari panggilan perkauman ke-ling adalah tidak benar sama sekali seperti mana yang disebarkan oleh Miss Universe pada tahun 2015 itu.

Selain itu, ada pelbagai pendapat tentang asal usul nama Kelang misalnya;

1. Diambil dari liku-liku Sungai Kelang, ikon Kelang.

2. Dari perkataan ‘khlong’, perkataan Siam untuk terusan.

3. Dari perkataan/sebutan orang asli ‘klang’ maksudnya tengah. Kedudukan Kelang di tengah Tanah Melayu.

4. Klang berasal dari perkataan Bahasa Khmer Klong yang membawa maksud rumah gudang. Ini barangkali kerana kedudukan strategik Klang sebagai sebuah pelabuhan telah membuatkan membangunnya beberapa buah rumah gudang.

Terima kasih kepada saudara Wan Amir untuk maklumat tambahan yang dimasukkan ke dalam artikel ini.


Sut Ironman: Fantasi Atau Realiti?

Saya tahu antara sebab ramai meminati Iron Man/Tony Stark ialah sut perisai yang digunakannya. Tak kiralah sama ada versi animasi atau versi sebenar yang dipaparkan dalam Marvel Cinematic Universe (MCU), siapa yang tak jadi gila melihat sut tersebut berfungsi. Dan saya juga sedar jika ada berangan nak buat sut macam itu, memang sah ramai akan gelak dan panggil cita-cita sebegini tak masuk akal. Tetapi siapa sangka apa yang dikatakan fantasi itu sebenarnya sudah jadi realiti. Walaupun ia tidaklah secanggih seperti yang dipaparkan dalam filem tetapi ia sudah membuktikan ianya boleh wujud di dunia sebenar.

Contoh mudah, pihak tentera terutama Tentera Amerika Syarikat. Semuanya bermula dengan satu insiden seorang komando mereka terbunuh semasa melancarkan serbuan ke atas sebuah kawasan di Afghanistan. Selepas insiden tersebut, kepimpinan tertinggi Pasukan Khas Amerika mahu mengelak insiden sama berulang. Ini membawa kepada permulaan idea membina sut perisai seperti Iron Man kepada anggota tentera. Projek yang dimulakan sejak tahun 2014 oleh Laksamana William McRaven ini semakin menjadi kenyataan dengan pengenalan prototaip sut Tactical Assault Light Operator Suit (TALOS). Sut ini mungkin tidak boleh terbang atau menembak dengan senjata canggih tetapi perisainya dibuat daripada cecair di mana ia boleh menjadi keras mengikut arahan pemakainya.

Sut ini dibina oleh sekumpulan pakar akademik, saintis dan pegawai Pentagon di mana ia dikuasakan oleh bateri. Sut rangka luar ini berkemampuan mengurangkan beban pada pemakainya, perlindungan balistik yang hebat dan helmet canggih bagi meningkatkan penglihatan dan pendengaran pemakainya. Tidak diketahui berapa kos diperlukan untuk kajian dan pembangunan sut ini oleh Pentagon tetapi satu laporan oleh bekas Senator Republican dari Oklahoma, Tom Coburn menyatakan kos sut tersebut mencecah $80 juta. Buat masa ini, ahli projek TALOS sedang mengeluarkan beberapa prototaip dan sudah bersedia menyerahkan sut generasi pertama kepada pihak tentera pada Ogos 2018. Jika projek ini berjaya mencapai matlamatnya, kita bakal melihat versi sebenar War Machine/James Rhodes dalam situasi pertempuran sebenar.

Demonstrasi Sut Talos: https://www.youtube.com/watch?v=pFmFl5eE8vc

Jika ada kata sut rangka luar ini hanya terhad kepada sektor ketenteraan, anda salah. Ini kerana beberapa firma besar sedang menguji sut rangka luar ini di beberapa kilang mereka. Contohnya, syarikat pembuat kenderaan Ford sedang membangunkan sut rangka luar mereka dan mengujinya di dua kilang mereka di Amerika Syarikat. Sut yang dibangunkan oleh Ekso Bionics Holdings yang berpangkalan di Richmond, California bertujuan mengurangkan risiko kecederaan pekerja dan meningkatkan produktiviti pekerja.

Empat sut EksoVests ini dibiayai oleh kesatuan pekerja United Auto Workers dan Ford juga sedang mempertimbang memperluas penggunaan sut rangka luar ini ke kilang di rantau-rantau lain seperti Amerika Selatan dan Eropah. Bagaimanapun, kos sut ini masih belum didedahkan. Sut ini membantu pekerja melakukan kerja-kerja berat di mana pekerja boleh mengangkat beban lebih berat terima kasih kepada penggerak mekanikal yang memberi angkatan tambahan sebanyak 6.8 kilogram pada lengan bagi mengurangkan tekanan pada bahu pekerja. Jika anda mahu mencubanya, perasaan pertama bila memakainya seperti memakai beg kosong tetapi ia membantu pekerja mengangkat peralatan berat seperti perengkuh besar tanpa sebarang masalah dan tidak memberi tekanan langsung kepada badan pekerja.

Demonstrasi Sut Rangka Luar Ford: https://www.youtube.com/watch?v=Py1jzSNL4P0

Bukti kepada pengenalan inovasi menakjubkan ini ialah seorang pekerja kilang Ford bernama Paul ‘Woody’ Collins, 51 tahun yang bekerja di kilang Ford di Wayne, Michigan. Beliau sudah bekerja selama 23 tahun dan mula menggunakan EksoVests sejak Mei 2017. Rutin hariannya di kilang ialah memasang nat dan bahagian bawah model Ford Focus dan C-Max di mana beliau perlu mengangkat tangan atas kepalanya sebanyak sejuta kali setiap tahun. Selepas memakai sut tersebut, Collins mendapati beliau tidak perlu lagi meletakkan bungkusan ais pada leher setiap tiga atau empat hari sekali dan merasa lebih bertenaga selepas bekerja berbanding sebelum ini.

Menurut ketua pegawai teknologi Ekso, Russ Angold, tujuan pengenalan sut rangka luar ini ialah membantu pekerja membiasakan diri dengan teknologi sebelum meneruskan ke fasa seterusnya rangka luar ini di mana ia membantu pekerja mengangkat dan membawa beban semasa bekerja. Menurut Angold lagi, idea ini membuktikan ianya bukan lagi bersifat sains fiksyen dan sudah terbukti melalui ujian mereka. Ekso sedang mempertimbang memperluas aplikasi rangka luar ini ke bidang-bidang lain seperti pembinaan dan pembuatan. Data Ford turut menyokong mengapa mereka mempertimbang aplikasi sut rangka luar ini untuk kilang-kilang mereka. Berdasarkan statistik, Ford berjaya mengurangkan insiden atau kecederaan di tempat kerja sebanyak 83% dengan kadar 1.55 insiden bagi setiap 100 pekerja sepenuh masa mereka, separuh daripada 2.9 kes bagi setiap 100 pekerja swasta mengikut pangkalan data Amerika Syarikat.

Inovasi Ford ini turut diikuti oleh sebuah lagi syarikat pembuat kenderaan Korea Selatan, Hyundai. Pemakai sut ini berkemampuan mengangkat beban seberat 110 paun dan beban tersebut boleh dibawa dengan senang tanpa mengenakan tekanan pada badan pemakai. Sut rangka luar ini direka untuk membantu pergerakan bagi orang tua. Satu kelebihan menarik berkenaan sut ini ialah ia juga berkebolehan mengumpul data si pemakai seperti bagaimana si pemakai berjalan dan apa aspek yang boleh diperbaiki bagi membolehkan si pemakai merasa lebih selesa. Selain warga emas, Hyundai mahukan ia boleh digunakan bagi mana-mana individu yang mengalami kecederaan saraf tunjang untuk kembali berjalan semula.

Walaupun semakin banyak syarikat membangunkan sut rangka luar ini di pasaran, kemampuan Hyundai menghasilkan ia secara besar-besaran membolehkan sut ini semakin mudah didapati dan lebih berpatutan berbanding sut-sut rangka luar yang lain. Menurut Hyundai, mereka mensasarkan sut tersebut mendapat pengiktirafan dari badan-badan perubatan pada tahun 2018. Selepas itu, syarikat akan mengeluarkan beberapa prototaip untuk diuji selama beberapa tahun bagi menguji keberkesanannya.

Demonstrasi Sut Rangka Luar Hyundai: https://www.youtube.com/watch?v=VDRSSok9jdY

Selain pihak tentera, kontraktor-kontraktor tentera turut menunjukkan minat untuk membangunkan sut ini. Jika ada kata kontraktor-kontraktor ini boleh capai apa yang dibina Tony Stark, maaf, ia masih lagi dianggap fantasi. Tetapi itu tidak menghalang syarikat seperti Lockheed Martin membina prototaip sut rangka luar Fortis. Berdasarkan kajian yang dibuat oleh Universiti Michigan, pemakai sut Fortis ini berupaya membawa beban seberat 40 paun dengan sudut 15 darjah. Berdasarkan kajian mereka, responden yang menggunakan sut mengakui mereka kurang mengalami sakit kaki berbanding situasi biasa. Alat yang dipanggil alat pelepas tekanan lutut (KRSD) menambah kapasiti kaki semasa mengangkat atau menarik beban dan semasa mendaki. Sut ini turut menjana pergerakan setara pada bahagian lutut yang membantu si pemakai secara fizikal di luar.

Lockheed Martin menyatakan berat sut rangka luar ini ialah 27 paun tetapi ianya telah dibahagikan dengan baik pada semua bahagian, si pemakai tidak akan terasa beban tersebut semasa memakainya. Syarikat tersebut turut mendakwa sut tersebut memperbaiki kualiti kerja antara dua hingga 27 kali ganda berbanding keadaan biasa dan memerlukan sedikit latihan saja untuk menggunakannya. Pembangunan sut ini pasti memberi kesan besar kepada masa depan peperangan darat. Ini kerana askar-askar hari ini perlu mengangkat lebih banyak peralatan dan bekalan, lebih penting lagi apabila tentera mendapati mereka terputus dari sumber bekalan biasa semasa bertempur. Ini sekaligus membantu mereka mengangkat lebih banyak beban termasuk senjata berat seperti pelancar peluru berpandu Stinger. Selain itu, si pemakai boleh bergerak ke kawasan-kawasan yang sukar dimasuki dengan senang.

Di negara-negara maju, sut yang diinspirasikan daripada sut Iron Man bukan lagi satu fantasi tetapi satu fakta yang tidak boleh disangkal lagi. Dengan penggunaannya yang luas dalam pelbagai bidang, siapa sangka sut yang dibina Stark yang menyelamatkannya dari Vietnam (komik tahun 60-an) atau Afghanistan (cerita komik ‘Extremis’ dan Iron Man (2008)) sebenarnya menjadi penyelamat kepada orang lain dalam dunia sebenar.

SUMBER


Mengapakah Pengambilan Ubat-Ubatan Steroid Harus Diminimakan?

Jika anda
penghidap arthritis, semestinya anda telah dinasihatkan untuk mengambil
suntikan steroid. Dari ubat sapuan ekzema, pengambilan tablet untuk alahan,
mahupun ubat sedut untuk pesakit asma, penggunaan steroid untuk merawat
pelbagai jenis penyakit samada akut mahupun kronik sememangnya perkara biasa. Hampir
semua manusia pernah menggunakan ubat steroid sekurang-kurangnya sekali seumur
hidup. Namun, sejauh manakah penggunaan steroid ini membawa lebih manfaat
daripada bahaya? Apakah peranan steroid serta komponen utamanya?

Sejarah penggunaan steroid boleh dikesan seawal 1930-an di mana ekstrak tisu adrenokortikal seekor haiwan digunakan untuk merawat kegagalan kalenjar adrenal manusia. Steroid akhirnya digunakan buat pertama kali untuk merawat pesakit arthritis selepas melakukan ujian dan kajian selama lebih dari sedekad. Setelah mendapat hasil yang memberangsangkan, ubat steroid kemudiannya dipreskripsikan kepada pesakit-pesakit arthritis yang lain. Formulasi ubat oral dan intra-artikular (sendi) yang pertama telahpun digunakan pada tahun 1950. Hari ini, steroid boleh diambil dengan pelbagai cara; samada krim, salap, oral mahupun suntikan. Sejak zaman 1960-an, protokol pemberhentian mula diformulasi kerana pelbagai jenis kesan toksik serta kesan pemberhentian sudah dikenalpasti.

Perkataan
steroid mempunyai beberapa makna, salah satunya merupakan bahan kimia, lazimnya
hormon, yang dihasilkan oleh badan manusia secara semulajadi. Ianya membantu
organ, tisu serta sel-sel badan berfungsi dengan baik. Segala proses tumbesaran
mahupun pembiakan manusia memerlukan steroid dalam kuantiti yang tertentu.
Steroid boleh juga merujuk kepada ubat-ubatan yang dihasilkan di dalam makmal.
Dua kumpulan utama steroid ialah steroid anabolik dan katabolik
(kortikosteroid).

Steroid katabolik, atau lebih dikenali sebagai kortikosteroid merupakan ubat-ubatan yang meredakan keradangan di dalam badan dan pada permukaan kulit. Ianya berfungsi sama seperti hormon kortisol yang kelenjar adrenal manusia hasilkan. Fungsi hormon ini adalah untuk menyekat sistem imun daripada menghasilkan bahan-bahan kimia yang mengakibatkan keradangan. Ubat-ubatan kortikosteroid seperti prednisone bertindak dengan cara yang sama iaitu mengurangkan keradangan dengan memperlahankan atau menghentikan proses-proses sistem imun badan. Selain ekzema, alahan, dan penyakit arthritis, kortikosteroid juga digunakan dalam rawatan untuk asma, penyakit paru-paru obstruktif kronik (COPD).

Steroid
anabolik pula merupakan hormon testosteron buatan manusia. Hormon ini membantu
membina tisu otot supaya ia lebih besar. Doktor boleh mempriskripsikan ubat ini
dan kemudian memberikannya dalam bentuk pil ataupun suntikan ke dalam otot jika
badan pesakit tidak menghasilkan testosteron dengan cukup. Contohnya, untuk
remaja lelaki yang lambat baligh. Steroid anabolik juga boleh digunakan oleh
pesakit yang kekurangan sel otot disebabkan penyakit-penyakit tertentu seperti
kanser, AIDS dan lain-lain.

Antara steroid
anabolik dan kortikosteroid, yang manakah lebih biasa digunakan oleh masyarakat
umum? Semestinya kortikosteroid. Oleh yang demikian, bahagian seterusnya dalam
artikel ini memfokuskan tentang akibat penggunaan kortikosteroid untuk jangka
masa panjang dan pendek.

Sejauh
mana kesan sampingan kortikosteroid bergantung kepada dos serta durasi
pengambilannya. Antara kesan jangka masa pendek termasuklah peningkatan berat
badan, muka yang sembab, rasa mual, perubahan emosi, dan kesukaran untuk tidur.
Bahkan, pesakit juga berisiko mendapat kulit yang menipis, jerawat, kadar
pertumbuhan rambut yang tidak normal, peningkatan tahap gula dalam darah serta
tekanan darah tinggi. Di samping itu, ia juga akan memberi kesan jangka masa
panjang yang lebih dahsyat seperti osteoporosis, iaitu tulang rapuh, tumbesaran
yang terbantut di kalangan kanak-kanak, dan penyakit merbahaya iaitu kekurangan
adrenal teruk atau lebih dikenali sebagai Addison’s disease, di mana tubuh
tidak mampu memberikan respon kepada stres seperti pembedahan mahupun penyakit.
Kesan sampingan yang lain termasuklah lemah otot, penyakit-penyakit berkaitan
dengan mata (termasuk katarak) dan risiko yang lebih tinggi untuk menghidap
diabetes.

Risiko Tinggi Dengan Pengambilan Jangka Masa Pendek

Berdasarkan sebuah kajian yang diterbit di dalam The BMJ pada tahun 2017 mendedahkan kesan yang merisaukan. Di dalam kajian ini, data dari lebih 1.5 juta orang yang sudah mendaftar dengan insurans kesihatan seluruh negara telahpun dianalisa. Kajian tersebut mendedahkan bahawa sebahagian pesakit mempunyai risiko lebih tinggi untuk mendapat darah beku dan sepsis; semuanya berlaku setelah mereka mengambil steroid dalam dos yang tinggi untuk jangka masa pendek. Dos ini kemudiannya dikurangkan secara berperingkat demi merawat pelbagai penyakit seperti sakit belakang, alahan dan jangkitan kuman di paru-paru. Keadaan ini berterusan selama 90 hari selepas penggunaan steroid tersebut diberhentikan.

Satu Suntikan Steroid Boleh Mengakibatkan Kehilangan Tulang Yang Banyak

Dalam sebuah artikel The Atlantic bertarikh Oktober 2019, Dr. James Hamblin menceritakan tentang kisah tragis seorang wanita yang masih muda, di mana wanita tersebut mengadu kesakitan pinggul selepas bersalin. Hasil X-ray menunjukkan bahawa terdapat sedikit cecair di dalam sendinya yang disyaki disebabkan oleh keradangan. Dia kemudiannya diberikan suntikan steroid untuk menghilangkan rasa sakit tersebut. Enam bulan kemudian, wanita tersebut kembali mendapatkan rawatan susulan dengan doktor yang sama, cuma kali ini dia tidak lagi mampu berjalan. Setelah diperiksa, bahagian kepala tulang femurnya didapati sudahpun hilang, maka wanita itu terpaksa menjalani pembedahan untuk mengganti tulang pinggul. Doktor wanita tersebut, Dr. Ali Guerrmazi dari Boston Medical Center, bingung dengan fenomena tersebut dan seterusnya mengesyaki bahawa ia berlaku kerana suntikan steroid yang diberikan.

Suntikan Steroid Boleh Menyebabkan Keadaan Sendi Semakin Teruk

Baru-baru ini, Guermazi serta rakan-rakan sekerjanya menerbitkan sebuah kajian. Kajian tersebut adalah berkenaan hasil yang dinilai daripada 459 orang pesakit Osteoarthritis (OA); dia mana kesakitan mereka terletak sama ada di bahagian pinggul ataupun lutut. Kesemua pesakit ini mendapatkan rawatan menggunakan ubat steroid melalui kaedah suntikan intra-artikular. Berdasarkan pemerhatian, 8% peratus daripada kes-kes tersebut menunjukkan bahawa suntikan steroid menyebabkan keadaan sendi mereka bertambah teruk. Tulang pinggul juga berisiko lebih tinggi untuk rosak berbanding lutut. Selain itu, 6% daripada jumlah kes menunjukkan bahawa penyakit OA tersebut bertambah teruk, dan dengan kadar yang pantas. Selain itu, mereka juga memetik kajian lain yang menunjukkan bahawa suntikan steroid intra-artikular mengakibatkan kehilangan tulang rawan sebanyak dua kali ganda berbanding placebo setelah rawatan susulan selama dua tahun.

Justeru,
daripada kesemua kes terbabit, kita dapat simpulkan bahawa tujuan pengambilan
steroid sebenarnya untuk mengurangkan keradangan dan seterusnya simptom-simptom
penyakit ataupun kecederaan. Steroid mungkin bukanlah satu-satunya pilihan yang
wujud, namun untuk sesetengah kes atau senario, ianya merupakan pilihan yang
paling ekonomikal dan mempunyai keberkesanan jangka masa pendek. Selain itu,
penggunaan steroid, seperti ubat-ubatan yang lain, memerlukan pertimbangan yang
teliti oleh para professional dalam bidang perubatan bagi memastikan pencapaian
keseimbangan antara manfaat dan risiko dalam rawatan.

RUJUKAN

1.
Mercola, J. (2019, November
6). Why Steroids Are Best Avoided. Retrieved November 13, 2019, from
https://articles.mercola.com/sites/articles/archive/2019/11/06/side-effects-of-steroids.aspx.

2.
Bulk Up Your Steroid Smarts.
(n.d.). Retrieved November 13, 2019, from
https://www.webmd.com/a-to-z-guides/ss/slideshow-steroids-101.


Kumpulan-Kumpulan Monyet Merusuh Di Pekan Thailand

Era pandemik Covid-19 memberi kesan besar kepada industri pelancongan global. Dengan pintu sempadan ditutup, ia mengakibatkan bilangan pelancong berkurangan dengan drastik sekaligus menjejaskan pendapatan penduduk yang amat bergantung kepada sektor itu. Tetapi di Lopburi, 90 batu utara Bangkok, Thailand, ia mengakibatkan bilangan monyet di sana bertambah tanpa kawalan dan mencetuskan huru-hara pada bandar tersebut.

Sebelum pandemik, kebiasaannya pelancong akan memberi makan kepada monyet-monyet ini. Malah, wujud satu festival tempatan yang meraikan monyet-monyet ini. Tetapi selepas Covid-19 menjadi pandemik pada awal tahun 2020, pintu sempadan antarabangsa ditutup sekaligus mengakibatkan monyet-monyet ini tidak mendapat makanan seperti selalu. Penduduk tempatan yang bersimpati memberi mereka makanan sebagai tanda ihsan.

Namun begitu, ia membawa kepada masalah baru: peningkatan populasi monyet yang tak terkawal. Sudahlah meronda di jalanan dan melompat atas kenderaan, monyet-monyet ini juga tidak teragak-agak mencuri makanan dan membentuk kumpulan-kumpulan mafia. Ya, anda tidak salah baca, kumpulan mafia. Bila bertembung, kumpulan-kumpulan monyet ini akan bergaduh sekaligus menggugat keselamatan penduduk dan bandar berkenaan.

Bila sudah mendapat makanan, monyet-monyet ini akan mempunyai kecenderungan untuk mengawan dan menghasilkan lebih banyak anak. Dan usah terkejut, sesetengah bangunan lama atau terbiar Lopburi seperti sebuah pawagam diambil alih oleh monyet-monyet ini sebagai pangkalan dan tanah perkuburan monyet yang mati. Jika ada yang cuba masuk, maka bersedialah diserang kalau tidak ratusan, ribuan monyet yang ada di situ.

Bukan tidak ada tindakan daripada pihak berkuasa Thailand. Sebahagian besar monyet ini telah dimandulkan pada 2020 sebagai cara mengawal populasi monyet. Monyet akan diumpan dengan makanan untuk masuk dalam sangkar sebelum dibawa ke klinik-klinik haiwan. Ia akan diberi ubat pelali, menjalani proses pamandulan dan diberi tatu pengenalan sebagai monyet yang menjalani program tersebut.

Di sebalik usaha yang dijalankan pihak berkuasa, bilangan monyet di Lopburi masih sukar dikawal. Kini, wujud satu usaha oleh jabatan hidupan liar Thailand untuk mewujudkan sebuah kawasan perlindungan khas untuk monyet-monyet ini sebagai pelan jangka panjang. Tetapi ia dijangka mendapat tentangan oleh penduduk tempatan yang tidak mahu monyet-monyet ini tinggal berhampiran dengan kediaman mereka.

RUJUKAN

Averre, D. (2022, 14 Januari). Thousands of monkeys terrorise Thai town: Rival gangs battle for supremacy as they compete for food – even climbing on humans and cars – after getting hooked on sugary drinks. Daily Mail.

Sumber gambar: AFP


Orang Korea Guna Penyepit Logam Untuk Elak Racun?

Penyepit logam digunakan di Korea meskipun secara tradisionalnya penyepit diperbuat daripada buluh atau kayu. Tradisi makan dengan penyepit berasal dari China dan akhirnya merebak ke Jepun dan Korea pada tahun 500 M.

Penyepit Korea lebih panjang daripada Jepun dan lebih pendek daripada Cina. Leper dan biasanya diperbuat daripada logam.

Penyepit logam menjadi simbol status sosial. Bermula semasa Kerajaan Baekje di bawah Raja Muryeong.

Pada masa itu, penyepit perak dipercayai dapat mengesan racun dalam makanan dan kemudiannya yang diperbuat daripada gangsa digunakan semasa era Dinasti Goryeo. Penyepit perak akan bertukar warna sekiranya ada racun atau arsenik dalam makanan.

Walaupun orang ramai masih menggunakan penyepit kayu, penyepit yang diperbuat daripada logam seperti emas dan perak dikhaskan untuk keluarga diraja.

Kini, penyepit logam di Korea telah dibuat dengan penggunaan keluli tahan karat atau bangjja, aloi gangsa Korea.

Bentuk penyepit logam Korea yang rata dan licin menjadikannya sukar untuk digunakan pada mulanya, tetapi tidak seperti penyepit segi empat sama atau bulat, cengkaman pada makanan akan terasa lebih kuat.

Penyepit Korea lebih kurus dan lebih licin daripada penyepit biasa, kawalan otot yang baik diperlukan untuk menggunakan penyepit Korea. Penyepit logam rata juga dapat memotong kimchi dengan mudah.

Orang Korea juga menggunakan sudu logam gaya Barat semasa makan dalam satu set dengan penyepit logam yang dipanggil sujeo, atau “sudu dan penyepit Korea”.

Orang Korea juga percaya bahawa penyepit logam lebih mudah dibersihkan daripada kayu.

Oleh: Azizul Farhan

KITAB TAMADUN KOREA memuatkan banyak informasi menarik mengenai sejarah dan budaya Korea hingga kini. Boleh beli di:


Lembah Ikan Paus Di Tengah Padang Pasir Mesir

Penemuan bαngκαi ikan paus di tepi pantai adalah satu perkara biasa. Mungkin ikan tersebut mαti di laut sebelum dibawa ke kawasan pesisiran. Ataupun ombak besar membawa ikan ke darat (sekalipun mustahil kalau fikir secara logik).

Tetapi cuba bayangkan sejenak – ikan paus yang serba besar dibawa ombak 300 kilometer daripada gigi air laut. Mesti gila. Namun itulah realiti di sebuah lembah di tengah padang pasir Mesir.

Wadi al-Hitan adalah sebuah tapak arkeologi yang diberi pengisytiharan UNESCO World Heritage sejak tahun 2005 atas sebab begitu jelas.

Sejarah hampir 40 juta tahun terpahat di kawasan 50,000 ekar ini. Tanpa pengangkutan moden, kawasan ini sukar dicapai sesiapa.

Sebab itulah Wadi al-Hitan tidak mendapat perhatian ramai selama 80 tahun sedangkan bαngκαi ikan paus pertama ditemui pada tahun 1902 dalam keadaan fosil (Wagner, 2014).

Dengan adanya kenderaan berpacuan empat roda, ramai mula menjelajahi Wadi al-Hitan. Dan banyak fosil didedahkan pada khayalak umum.

Apabila banyak tulang dibawa keluar, barulah suara politik tempatan dan antarabangsa bersatu bagi tujuan pemuliharaan. Kerana terlalu banyak khazanah paleontologi ada di sini.

Mengisi Buku Teks Moden

Bumi sekitar 335 juta tahun dahulu hanya mempunyai satu benua tunggal dipanggil Pangaea yang diapit dengan air laut serba biru. Lama kelamaan, Pangaea ini bεrpεcαh sedikit demi sedikit.

Saintis menjangka pεrpεcαhan ini berlaku dalam 175 juta tahun dahulu. Jadi senang kata, ia memakan masa yang lama. Bermakna 40 juta tahun dahulu, Bumi sudah mempunyai banyak benua.

Berdasarkan peta di atas, jelas sekali kawasan yang menjadi Mesir kelihatan ditenggelami air. Kawasan Wadi al-Hitan pula adalah dasar laut yang sudah lama surut dan takkan sesekali basah melainkan dengan limpahan hujan kalau ada.

Laut yang surut pula meninggalkan fosil ikan paus seperti Basilosaurus dan Dorudon. Dua genus adalah daripada keluarga yang sama.

Tetapi dari segi saiz, mereka banyak perbezaan. Analogi mudah adalah – Basilosaurus adalah paus; Dorudon adalah dolfin.

Penemuan fosil ini membantu saintis dalam kajian tentang evolusi ikan paus. Kerana fosil di sini berbeza dengan rangka tulang paus moden.

Ikan-ikan purbakala ini mempunyai anggota belakang kecil yang tidak sama untuk dibandingkan dengan paus moden. Tengkorak mereka pula lengkap dengan gigi tajam mirip haiwan karnivor daratan.

Jadi sekarang saintis hanya perlu mengenal pasti punca perubahan (dan juga bila mereka berubah).

Selain Daripada Ikan Paus

Ada banyak haiwan lain ditimbµs dalam timbµηαη pasir Wadi al-Hitan. Salah satu daripadanya adalah ikan dugong purba (sirenia). Mereka pun berbeza untuk dibandingkan dengan turun-temurun hari ini.

Banyak ciri-ciri pada biologi mereka memberi gambaran sejenis haiwan yang sudah pµpµs, yakni dengan kehidupan lebih primitif. Selain dugong, saintis menemui fosil buaya dan penyu serta ular laut yang selaras dengan kehidupan air masin zaman dulu.

Semua boleh faham kenapa saintis jumpa ikan seperti jerung dan pari. Memang mereka sudah ada sejak jutaan tahun dulu. Cuma yang mengejutkan, gajah Moeritherium pun ada di Wadi al-Hitan (Palmer & Green, 2009).

Kalau sama seperti gajah moden, tidak pelik yang sesuatu terjadi pada Moeritherium ketika itu. Mungkin ia sedang berenang sebelum ditenggelami ombak kuat.

Apa-apa pun boleh berlaku. Tetapi satu hakikat jelas – Wadi al-Hitan adalah saksi tentang evolusi di Bumi. Saintis hanya perlu mengenal pasti sesuatu fosil sebelum melaksanakan kajian untuk memahami perbezaan dengan spesis moden.

RUJUKAN:

Palmer, D., & Green, K. (2009). Evolution: The Story of Life. University of California Press. Halaman 304.

Wagner, V. (2014). Blue Speaks Eternally. Strategic Book Publishing Rights Agency. Halaman 12.


Sinar Ilmu Islam Yang Memayungi Bumi Sepanyol

Apabila Tariq bin Ziyad berjaya menawan seluruh Sepanyol dan penaklukannya ke atas Sepanyol bermula dari Pertempuran Guadelete, maka ianya adalah detik permulaan kepada sinar tamadun Islam mula menyapa kawasan sepanjang Sememanjung Iberia. Buat pertama kalinya, sinar Ilmu mula bercambah seperti cendawan yang tumbuh selepas hujan, sesuatu yang anda tidak akan melihatnya di Eropah selepas detik kejatuhan Rom dan Yunani.

Baik, saya disini ini menerangkan tentang bagaimana sinar keilmuan mula bercambah di Sepanyol yang hari ini, kebanyakan antara kita sudahpun melupakannya. Lupanya umat Islam pada sinar tamadun yang menyapa bumi Sepanyol adalah sama tidak tumpah seperti lupanya orang Melayu hari ini pada keagungan Srivijaya mereka yang lepas. Bahkan keagungan umat Islam di zaman keemasan mereka adalah sezaman dengan zaman keemasan bangsa Melayu iaitu Srivijaya.

Rasanya kita dah terlalu cukup meneroka keagungan Srivijaya, tetapi kita seperti ketinggalan untuk berbicara zaman keemasan tamadun keemasan agama kita. Kalau sebelum ini kita berbicara tentang keagungan Abbasiyah dengan Baghdadnya, sekarang kita bicara pula tentang Umaiyyah dengan Cordoba ini.

Tamadun Islam harus bersyukur kerana mempunyai ramai pemimpin hebat yang memerintah tamadun mereka. Oleh kerana asas Islam ialah ilmu, maka pemimpin-pemimpin tamadun Islam tidak pernah ketinggalan memastikan bahawa ilmu ialah keutamaan dalam empayar-empayar mereka. Sebagaic ontoh di Sepanyol, Khalifah al-Hakim II telah mendirikan tiga buah sekolah berhampiran dengan Masjid Agung Cordoba sderta 24 buah sekolah lagi di pinggir kota Cordoba. Sekolah ini menawarkan pendidikan percuma kepada para penuntutnya.

Perkembangan institute pendidikan ini kemudiannya membawa kepada penubuhan-penubuhan universiti yang sangat terkenal terutamanya Universiti Cordoba yang dibina oleh Khalifal Al-Hakim II. Ketika itu, hanya ada dua universiti di dunia yang mampu menandingi Universiti Cordoba iaitu Universiti Al-Azhar di Mesir dan Universiti Nizamiyah di Baghdad. Ketiga-tiga univerisiti agung ini ialah di bawah empayar umat Islam dan ianya setaraf seperti Oxford, Havard dan juga Cambridge seperti hari ini.

Bahkan Cordoba bukan satu-satunya universiti yang dibina oleh Dinasti Umaiyyah di Sepanyol. Bandar-bandar lain seperti Granada, Sevillem, Xativa, Denia, Malaga, Almeria, Valencia, Toledo dan Badajoz Ialah antara bandar-bandar yang menjadi pusat lahirnya banyak IPT yang hebat-hebat di seluruh bumi Sepanyol. Seluruh universiti ini tidak terbuka untuk umat Islam sahaja, bahkan dicatatkan pelajar dari seluruh bumi Eropah dan bangsa Yahudi turut belajar di dalamnya sehinggakan banyak cendekiawan hebat lahir di kalangan bangsa Yahudi.

Kalau Abbasiyah boleh berbangga dengan kewujudan Baitul Hikmah, Umaiyyah di bumi Sepanyol boleh berbangag dengan kewujudan Perpustakaan Diraja Cordoba. Perpustakaan ini dibina oleh Khalifah Amir Abdul Rahman II pada zaman awal pemerintahannya. Perpustakaan ini dikatakan mempunyai kira-kira 400 – 600 ribu buah naskah buku di dalamnya dari segala bidang. Bahkan bukan raja sahaja mempunyai kesedaran ilmu, tetapi turut dimiliki oleh rakyat jelata seperti seorang wanita yang bernama Aisyah binti Ahmad Ibn Qassim yang mempunyai koleksi peribadi buku terbanyak di bandar itu.

Seorang rahib dari Jerman mengatakan bahawa Cordoba ketika itu ialah “mutiara dunia” yang bermaksud kerana ketika dia sampai ke sana, kota itu mempunyai 70 buah perpustakaan besar bersama 3000 buah masjid yang dibina di serata tempat. Dikatakan bahawa tiada mana-mana kota Kristian pada waktu itu mempunyai perpustakaan seagung umat Islam seperti mana di Cordoba, apatah lagi mahu dibandingkan dengan Darul Hikmah di Baghdad.

Kebanyakan pepustakaan dan universiti menyumbang kepada lahirnya cendekiawan-cendekiawan agung dari tamadun Islam. Dalam bidang agama, ketika inilah para ulamak hebat lahir. Bidang-bidang seperti Fiqh, Tassawuf, Hadith semuanya dibincangkan dengan penuh ilmiah. Ulamak-ulamak hebat dalam pelbagai bidang seperti al-Khusanni, Abu Ayman, Ibn Hazim, Isa ibn Dinar, Ibn Abd Badr dan banyak ulamak hebat ketika zaman itu lahir.

Eropah memang benar-benar mengambil manfaat dari keagungan tamadun ilmu di Sepanyol. Sebagai contoh dalam bidang matematik, di mana dilaporkan bahawa karya seperti Ibn al-Zarqiyali, Al-Khuwarizmi, dan banyak lagi telah menjadi sumber rujukan. Antaranya ialah Leornado Fibonacci of Pisa yang telah menulis buku Liber aba’ci yang menjadi asas kepada ahli matematik di Eropah selepas belajar di Sepanyol. Pakar matematik terkenal dari Vienna iaityu George Purbach telah merujuk kepada tokoh matematik Islam seperti Ibn-Al-Zarqiyali.

Bidang astronomi pula mencatatkan karya karangan Abi Ma’syar dan Khuwarizm ditermeahkan ke dalam Bahasa Latin seperti Aderald of Bath dan John Of Seville. Para ilmuwan Islam di Sepanyol dicatatkan telah mencipta banyak alat astronomi terkenal dan antaranuya ialah astrolab. Janir Ibn Affah dikatakan telah berjaya membuat cerapan terhadap Planet Musytari dan Zuhal. Al-Zaqarli dicatatkan telah menciptakan alat-alat astronomi yang sangat tepat seperti jam air yang mampu menentukan waktu sepanjang hari dan meramalkan gerhana bulan. Bukunya yang bertajuk Book Of Table telah dipelajari di seluruh eropah.

Bidang perubatan juga tidak ketinggalan diraihkan di bumi Sepanyol. Sebagai contoh, Abu al-Qassim Khalaf bin Abbas Al-Zahrawi telah menghasilkan sebuah eksiklopedia perubatan yang lengkap yang dinamakan sebagai Kitab-Al-Tasrif maakala antara peraturan am paling awal, atau kod etika dan undang-undang awal telah dibincangkan oleh Ibn Rusyd (melalui kitabnya al-Kuliyyat fi Al-Tabib) dan Ibn Hazim, jauh lebih awal-awal dari mana-mana ketamadunan di Eropah ketika itu. Sebagai contoh, Ibn Hazim yang juga merupakan seorang ulamak telah mencadangkan agar seorang doktor mestilah berambut kemas, memotong kuku dengan pendek dan berpakaian bersih. Wabak Black Death yang menyapa eropah ketika itu pula dibincangkan dengan mendalam oleh seorang tokoh bernama Ibn Khatib.

Tokoh agung dalam bidang sains kimia turut lahir di peradaban Islam di bumi Sepanyol. Siapa tidak kenal dengan nama Geber atau nama bahasa arabnya Jabir yang menemui asid sulfrik, asid nitric dan asid nitro muriatik. Abbas bin Firnas telah menemui cara menghasilkan kaca daripada Kristal, bahkan dicatatkan bahawa mampu menghasilkan guruh dan kilat rekaan di dalam makmalnya.

Dan yang paling penting ketika membicarakan topik ini, pastinya saya tidak mahu ketinggalan berbicara tentang sejarah yang menjadi forte page The Patriots. Ilmu sejarah ketika zaman ini sungguh mengasyikkan perkembangannya. Abdul Malik Ibn Habib telah menulis lebih 1000 buah kitab sejarah yang bertajuk Tarikh. Ketika ini, banyak buku-buku sejarah yang berkaitan dengan pembukaan Sepanyol ditulis oleh umat Islam.

Bidang falsafah turut menerima tempiasnya. Seorang tokoh falsafah Islam bernama Ibn Rusyd diletakkan sama taraf dengan ahli falsafah dari zaman Yunnai iaitu Aristotle apabila telah memperkenal kaya-karya falsafah Aristotle ke pada dunia barat. Lahirnya tokoh-tokoh falsafah ini berlaku ketika era pemerintahan Khalifah Al-Muntasir. Karya falsafah tokoh Islam seperti Tahafut al-Tahafut yang dinukilkan oleh Ibn Rusyd masih dipelajar sehingga ke hari ini di dunia barat.

Di atas ialah sekadar cebisan keagungan tamadun Islam di Sepanyol yang telah banyak meyumbang kepada perkembangan ilmu di Eropah. Musa dan Thariq yang memulakan penaklukan ke atas Sepanyol sebenarnya ialah seribu rahmat daripada TUHAN. Eropah hanya mampu keluar dari zaman kegemilangan apabila menerima manfaat daripada perkembangan tamadun ilmu ini. Zaman kegelapan mereka akan tetap gelap sehinggalah mereka mengutip sinar dari tamadun Islam.

Pengajarannya kita hari ini wahai umat Islam, kita harus menerima hakikat bahawa kita ketinggalan dalam banyak perkara. Kalau benar kita impikan kebangkitan semula, maka kita harus menjadi seperti bangsa eropah dan barat dahulu. Mereka tidak pernah segan untuk belajar dan menterjemahkan karya-karya kita sehingga kembali agung, begitulah kita hari ini. Mengaku bahawa tamadun kita sudah ketinggalan, dan inilah masanya kita belajar daripada mereka! Langkah pertama yang saya sarankan ialah kita mula melakukan terjemahan karya-karya agung mereka ke dalam setiap bahasa pribumi bangsa dalam umat Islam.


Legenda Buaya Dan Naga Dalam Masyarakat Kayan

Cerita legenda merupakan salah satu daripada sastera rakyat yang disampaikan secara oral dari satu generasi ke generasi yang lain. Sarawak Bumi Kenyalang melalui kepelbagaian kaum dan budayanya juga tidak kurang dengan cerita legenda ini. Legenda Si Naga dan Si Buaya Di Dalam Masyarakat Kayan, itulah tajuk artikel dari genre Cerita Rakyat Borneo untuk sumber perkongsian pembaca Borneo Oracle Sekalian.

Al-sahibul hikayat suatu waktu dahulu diceritakan bahawa masyarakat Kayan yang mendiami Borneo juga mempunyai seorang raja yang bernama Raja Mintin. Kepandaian Raja Mintin sebagai seorang raja kayan tiada tolok bandingnya kerana beliau juga seorang raja yang bijak malah gagah perkasa. Maka bertambah makmurlah negeri Kayan pada waktu itu dengan ramai saudagar-saudagar dari seluruh pelusok dunia datang berniaga.

Namun di dalam kemakmuran negeri Kayan ini diceritakan juga bahawa Raja Mintin sering berduka kerana terlalu merindui isterinya yang sudah meninggal dunia. Demi untuk mengelakkan kemurungan yang berterusan akhirnya Raja Mintin berniat untuk mengembara melihat negeri orang lain sambil-sambil meluaskan pengalamannya. Sementara ketiadaan beliau itulah, beliau telah menitahkan agar dua orang puteranya yang bernama Naga dan Buaya untuk bersama-sama memerintah negeri Kayan. Tugasan ini diterima dengan baik oleh kedua-dua orang puteranya.

Setelah siaga segalanya kelengkapan untuk mengembara maka akhirnya tibalah hari untuk Raja Mintin berangkat berjalan-jalan melihat negeri orang. Maka bermulalah tugas untuk si Naga dan si Buaya menjadi pemerintah negeri Kayan sepeninggalan Raja Mintin itu. Yang sering menjadi kekecohan ketika Si Naga dan si Buaya ini menjadi pemangku raja Kayan adalah sikap kedua-duanya yang berbeza sama sekali.

Diceritakan bahawa si Naga ini mempunyai sikap pembengis, panas baran, suka berfoya-foya, bermabuk-mabukan, berjudi dan segala macam sikap negative yang tidak sepatutnya ada pada seorang bakal raja Manakala adindanya iaitu si Buaya pula mempunyai sikap yang berlawanan iaitu baik budi pekertinya, suka menolong orang, pandai berjimat cermat dan terlalu lembut hatinya. Seringkali sikap si Naga ini menimbulkan huru hara di dalam pentadbiran negeri Kayan sehinggalah si Buaya tidak boleh menahan sabar malah turut menentang abangnya si Naga.

Kerana 2 orang pemimpin sudah bertelagah sudah tentu barisan pentadbirannya termasuk tentera negeri Kayan juga turut terlibat sama. Negeri kayan yang aman makmur dan terkenal dengan kesatuannya akhirnya terbelah dua dengan ada tenteranya yang menyebelahi si Naga dan di satu pihak lagi menyebelahi si Buaya. Maka bermulalah sengketa di dalam negeri Kayan kerana perang saudara antara 2 putera raja Kayan.

Sepanjang pengembaraan Raja Mintin pula yang baru sahaja sempat singgah ke sebuah negeri yang lain telah mendapat satu mimpi tidak baik. Apabila bangun dari lenanya, hatinya merasa gusar dan akhirnya membawa kepada Raja Mintin mengambil keputusan untuk segera pulang ke negeri Kayan. Alangkah terkejutnya Raja Mintin apabila mendapat negeri Kayan sudah pun hampir musnah kerana perang saudara antara si Buaya dan si Naga. Maka beranglah beliau dan segera memanggil kedua-dua anaknya untuk menghadap Raja Mintin.

Si Naga dan si Buaya terkejut apabila mendapati bahawa ayah mereka Raja Mintin telahpun pulang ke negeri Kayan dan ini menyebabkan kedua-duanya di dalam ketakutan. Ini kerana kedua-duanya mengetahui bahawa Raja Mintin mempunyai satu kesaktian iaitu sekiranya beliau berang dan menyumpah sesuatu yang tidak baik maka ianya akan benar-benar terjadi. Seboleh-bolehnya kedua-duanya ingin melarikan diri namun apakan daya pengawal-pengawal Raja Mintin sudahpun berada di depan mata kedua-duanya.

Apabila dibawa mengadap kedua-duanya memang di dalam ketakutan lebih-lebih lagi melihat muka ayah mereka Raja Mintin yang serupa singa kelaparan. Akhirnya kerana tidak dapat menahan sabar lagi Raja Mintin pun terus menyumpah kedua-dua anaknya sebagai hukuman tidak menjalankan tugas dengan sempurna.

Diceritakan Raja Mintin telah menyumpah agar puteranya yang bernama si Naga akan terus kekal menjadi seekor naga yang sebenar dan si Naga hanya boleh tinggal di gua-gua yang tiada manusia dan hidup bersendirian selamanya. Manakala si Buaya juga turut menerima hukuman iaitu si Buaya akan kekal menjadi seekor buaya yang sebenar dan akan hidup di sungai-sungai juga jauh daripada penghidupan manusia. Dengan tidak semena-mena ketika itulah guruh berdentum di langit maka bertukarlah si Buaya dan si Naga yang asalnya 2 orang putera raja di negeri Kayan bertukar menjadi seekor naga dan seekor buaya.

Inilah cerita legenda si Buaya dan Si Naga iaitu cerita rakyat yang diperturunkan secara oral dari satu generasi ke generasi yang lain di dalam masyarakat Kayan. Sudah tentu cerita legenda ini juga mempunyai maksud yang tersirat di sebalik yang tersurat untuk kita jadikan pedoman hidup di masa hadapan. Hakikatnya masyarakat Sarawak juga kaya-raya dengan cerita legendanya yang wajar dilestarikan untuk pengetahuan generasi muda sekarang.


Kerana Teruja Nak Naik Belon Udara, Rusuhan Pun Berlaku!

Sejak penerbangan melalui belon udara berjaya direalisasikan pada 1783, orang ramai merasa amat teruja. Yalah, siapa tak teruja melihat orang terbang dengan kaedah pengangkutan sebegini. Tetapi bagi individu yang terbang pada abad ke-18 dan ke-19, mereka perlu memastikan belon mereka naik ke udara. Atau berdepan risiko mencetuskan rusuhan orang ramai!

Perkara sebegini sudah biasa disaksikan bukan saja oleh orang ramai tetapi kenamaan dari negara asing. Salah seorang daripadanya ialah anak perempuan negarawan Amerika Syarikat Benjamin Franklin, Sarah Bache.

Dalam keterangannya semasa melihat pelancaran sebuah belon udara di Paris, pada awalnya ramai merasa teruja melihat ia terbang ke udara. Tetapi apabila pelancaran belon tersebut gagal, tiba-tiba mereka naik angin dan mengoyakkan setiap bahagian belon udara tersebut.

Si polan yang menguruskan pelancaran belon bernasib baik kerana mendapat perlindungan pihak berkuasa. Jika tidak, menurut Bache, si polan itu akan teruk dikerjakan mereka. Kebanyakan cebisan belon yang dikoyakkan kemudiannya digunakan untuk pelbagai objek seperti sarung kusyen/bantal dan cadar.

Tidak seperti pelancaran belon moden hari ini yang lebih selamat, pada masa dahulu, sebarang pelancaran belon udara bersifat eksperimen dan potensi untuk gagal lebih tinggi. Ini kerana belon perlu diisi dengan hidrogen – dihasilkan dengan cara menuang asid sulfurik dalam bekas-bekas besi. Ini menyebabkan masa pengisian mengambil masa lama dan membuatkan orang ramai yang mengikuti pelancaran merasa resah.

Jadi, bagi individu yang menaiki belon udara, mereka mempunyai dua pilihan. Mereka boleh saja mencuba nasib dengan terbang tanpa hidrogen mencukupi pada belon atau membatalkan saja penerbangan. Bagi Vincenzo Lunardi pada 1784, penerbangan belon udaranya di Britain dianggap berjaya walaupun belon tidak diisi penuh.

Tetapi ia boleh saja menjadi gagal dalam sekelip mata sekaligus boleh mencetuskan rusuhan. Pengalaman ini dirasai oleh Henry Coxwell semasa cuba menerbangkan belonnya ke Leicester pada 1864.

Beliau hendak berlepas apabila wujud khabar angin belon udara yang digunakannya bukan belon terbesar dan terbaru tetapi sebuah belon kecil. Akibatnya, orang ramai merosakkan belon Coxwell dengan sesetengah cebisan belon dijual di jalanan.

Rusuhan belon ini merupakan sebahagian daripada kegilaan orang ramai terhadap belon udara. Ia terjadi tidak lama selepas penerbangan belon udara pertama oleh Montgolfier bersaudara, Joseph-Michel dan Jacques-Etienne pada 1783. Ia merangkumi produk-produk bertemakan belon udara seperti cawan dan pasu bunga hinggalah permainan belon udara mini.

Ia turut mencetuskan obsesi persoalan dalam kalangan pengamal media ketika itu berkenaan belon udara. Ini termasuk sama ada ia berguna untuk perjalanan jarak jauh, apakah ia merbahaya kepada pengguna dan potensinya sebagai senjata peperangan.

Dari satu segi, rusuhan belon udara didorong oleh sentimen orang ramai. Tetapi pada masa sama, ia turut didorong oleh sentimen xenofobia yang wujud antara Perancis dan Britain. Bukan satu rahsia kedua-dua negara tidak sebulu dan kebimbangan potensi belon udara sebagai senjata peperangan untuk kedua-dua belah pihak.

Disebabkan potensinya sebagai senjata pepera.ngan, tidak hairanlah mengapa sesetengah rusuhan belon udara di Britain bertukar menjadi ganas. Ini kerana bagi sesetengah individu, mereka disangka orang asing yang cuba memperdayakan orang ramai dan mengambil duit mereka.

Rusuhan belon udara tidak hanya berlaku di Eropah sahaja. Di Amerika Syarikat – lebih tepat Vauxhall Gardens, Philadelphia, rusuhan belon udara tercetus selepas pengawal-pengawal keselamatan memukul seorang kanak-kanak yang cuba memanjat pagar untuk menonton pelancaran sebuah belon udara.

Orang ramai yang berang dengan insiden tersebut memanjat pagar sebelum mengoyakkan belon udara berkenaan. Ini mendedahkan satu lagi sebab rusuhan belon udara berlaku: tindakan melampau pihak berkuasa. Sebab sama turut menjelaskan mengapa rusuhan belon udara Coxwell menjadi ganas. Ini selepas pendedahan pihak berkuasa memukul seorang wanita sehingga cedera semasa pelancaran belon dibuat.

Jadi, mengapa mereka bertindak kasar sebegini rupa? Bagi pihak berkuasa, kelompok penonton yang melihat pelancaran belon udara sebagai kelompok kelas rendah dan tidak beradab. Imej ini berkemungkinan dimomokkan secara besar-besaran oleh akhbar-akhbar utama ketika itu yang mewakili kebencian golongan atasan terhadap mereka yang dianggap pemalas dan enggan bekerja.

RUJUKAN

Soth, A. (2022, 3 Februari). Hot Air Balloon Launch Riot!. JSTOR Daily.

Sumber gambar: JSTOR


Penghasilan Semula Arak Masyarakat Sumeria Yang Berusia Hampir 5000 Tahun

Sejak ribuan tahun dahulu, arak merupakan minuman penting bagi masyarakat purba – baik sebagai minuman harian mahupun minuman khusus buat upacara keagamaan. Bagi masyarakat Mesopotamia, arak malah dijadikan sebagai upah kepada golongan buruh. Di dalam Epik Giglamesh, seorang watak lelaki bernama Enkidu disifatkan sebagai “tidak pandai memakan roti dan meminum arak”. Bahagian kedua pada frasa ini seakan-akan menunjukkan betapa meminum arak itu dianggap sebagai satu kualiti bagi insan yang bertamadun, persis seperti kita mengatakan seseorang itu tidak pandai membaca misalnya. Dalam teks-teks Sumeria, perkataan arak disebutkan dalam pelbagai aspek, meliputi agama, perubatan dan juga mitos.

Arak bijirin dianggarkan telah pun wujud sejak bijirin kali pertama ditanam kira-kira tahun 10 000SM dahulu. Di Cina, dipercayai bahawa arak yang diperbuat daripada beras, madu dan buah-buahan tertua dihasilkan sekitar 7000SM (9000 tahun dahulu). Namun, bukti arkeologi (bukti fizikal) berkaitan arak yang paling tua ditemukan di Godin Tepe, Pergunungan Zagros, Iran yang bertarikh 3500-3100SM. Laman Ancient Origins memberikan pentarikhan yang lebih selamat, dengan menyebutkannya sebagai 4000SM.

Kebiasaannya,
ahli-ahli arkeologi yang mengkaji tentang kepentingan arak di zaman purba hanya
menemukan sebutan tentang arak pada tulisan mahupun lukisan. Penemuan berbentuk
artifak (fizikal) sangat sukar untuk didapatkan. Justeru penemuan balang atau
tembikar di tapak Godin Tepe merupakan pencapaian arkeologi yang dianggap
signifikan bagi mengenali lebih lanjut tentang sejarah arak di zaman purba.

Bukti ukiran bergambar pula didapati daripada penemuan tablet tanah liat Sumeria yang dianggarkan bertarikh 4000-3400SM. Tablet ini menggambarkan sekumpulan masyarakat sedang menyedut arak daripada tembikar dengan menggunakan straw rumput. Tablet-tablet daripada tamadun Mesopotamia turut merakamkan bahawa kebanyakan penghasil arak adalah kaum wanita. Pekerjaan tersebut dihormati oleh masyarakat di zamannya, mungkin berdasarkan daripada kepercayaan terhadap Dewi Ninkasi yang bakal dirincikan sepintas lalu di bawah.

Sementara itu, piawai resepi penghasilan arak paling tua dikreditkan kepada masyarakat Sumeria menerusi bukti yang terkandung di dalam puisi berusia 3900 tahun yang dikenali sebagai Puisi Buat Ninkasi (Hymn to Ninkasi, 1800SM). Ninkasi merupakan dewi arak, kesuburan dan penuaian masyarakat Sumeria. Walaupun tiada penerangan tentang proses penghasilan secara terperinci, puisi ini ada menjelaskan bagaimana bappir, iaitu roti masyarakat Sumeria digabungkan dengan beberapa jenis bahan untuk berfungsi sebagai tapai. Puisi Buat Ninkasi ini merangkumi dua buah tablet tanah liat dan ianya diterjemahkan oleh seorang ahli kaji Sumer dari Universiti Chicago yang bernama Miguel Civil.

Menerusi rekod
bertulis dan juga kesan-kesan arak pada tembikar yang ditemukan oleh arkeologis,
sejumlah pengilang arak moden berupaya menghasilkan semula arak berkenaan.
Antaranya seperti Achor Brewing Company yang berpusat di San Francisco, dimiliki
oleh Fritz Maytag. Begitu juga dengan Great Lakes Brewing Company yang bertapak
di Ohio yang melakukannya pada tahun 2013.

Syarikat ini menggunakan bahan-bahan sama yang digunakan oleh masyarakat Sumeria, seperti ketumbar, buah pelaga, buah ara, kurma dan delima. Selain itu, mereka turut meniru proses penghasilannya di zaman purba. Arak yang memiliki sejarah berusia hampir 5000 tahun, yang dihasilkan semula oleh syarikat GLBC ini bahkan dihidangkan di dalam bekas tanah liat yang persis seperti bekas yang digunakan oleh masyarakat Sumeria. Walau bagaimanapun, projek penghasilan semula arak Sumeria ini bukanlah dibuat atas dasar komersial, sebaliknya bagi tujuan pendidikan atau lebih tepat, hanya terhad semasa karnival-karnival yang diadakan di Cleveland dan Chicago pada hujung musim panas tahun 2013.

“Bagaimana boleh
anda berada dalam perniagaan ini, tanpa ada langsung minat untuk mengetahui
bagaimana nenek-moyang anda menghasilkan arak di zaman mereka?” ujar pemilik
bersama syarikat GLBC, iaitu Pat Conway kepada media ketika ditemuramah tentang
projek penghasilan semula arak Sumeria itu yang dilakukan dengan kerjasama
dengan Universiti Chicago.

Kenyataan ini
sangat mengagumkan kerana jelas terkandung di dalamnya nilai kesedaran dan
semangat cintakan sejarah yang dimiliki oleh beliau. Keadaan ini juga sangat
menarik untuk diambil sebagai iktibar, di mana pemain industri bergerak rapat
dengan kumpulan arkeologis sambil berkongsikan hasil kerjasama tersebut kepada
masyarakat awam. Kesannya, penemuan-penemuan sejarah tidak hanya berlegar dalam
kalangan ahli arkeologi ataupun sejarahwan, akan tetapi turut dekat dengan
masyarakat hasil penglibatan-bersama pemain-pemain industri.

RUJUKAN

April Holloway. (11
Julai 2017). Sip Like a Sumerian: Ancient Beer Recipe Recreated from
Millenia-Old Cuneiform Tablets. Ancient Origins.
https://www.ancient-origins.net/news-history-archaeology/sip-sumerian-ancient-beer-recipe-recreated-millennia-old-cuneiform-tablets-021492

Ancient Pages.
(23 Januari 2016). Oldest Evidence of Beer was Found on a Sumerian Tablet in
Mesopotamia.
http://www.ancientpages.com/2016/01/23/oldest-evidence-beer-found-sumerian-tablet-mesopotamia/

Alok Bannerjee.
(22 September 2017). The World’s Oldest Known Beer Recipe Comes From Ancient
Mesopotamia. Realm of History.
https://www.realmofhistory.com/2017/09/22/oldest-beer-recipe-mesopotamia-ninkasi/


Tumbuhan Prasejarah Hidup Subur Di United Kingdom

Suatu
keganjilan sedang berlaku di United Kingdom apabila tumbuhan eksotik prasejarah
iaitu spesies cycad mampu tumbuh di negara empat musim itu buat pertama kali
dalam 60 juta tahun. Kisahnya bermula apabila Taman Botani Ventnor di Isle of
Wight memulakan suatu eksperimen membiakkan tumbuh-tumbuhan prasejarah akhirnya
berjaya menghasilkan kon jantan dan betina yang boleh menghasilkan biji benih.

Walau
bagaimanapun, berita itu tidak disambut baik oleh para ahli botani memandangkan
mereka percaya bahawa perubahan iklim merupakan punca “kebangkitan semula”
tumbuhan yang berasal dari Jepun itu. Ia sebenarnya menunjukkan bahawa
peningkatan suhu boleh mengubah persekitaran dengan pantas. Dua tumbuhan cycad
spesies Cycas revoluta itu merupakan spesies tumbuhan purba yang hidup
sejak 280 juta tahun dahulu.

Cycad
dahulunya pernah hidup di Britain jutaan tahun lampau berdasarkan fosil
tumbuhan terbabit yang dijumpai di dalam lapisan batu (strata) Jurasik
yang mengunjur dari Isle of Wight ke persisiran Dorset, di era sewaktu iklim
bumi masih mengandungi kandungan gas karbon dioksida pada tahap tertinggi
secara semula jadi.

Satu
tumbuhan yang ditanam di luar Ventnor telah menghasilkan kon jantan tujuh tahun
lalu manakala tahun ini tumbuhan lain pula mengeluarkan kon jantan seakan bunga
dan kon-kon betina, lantas memberi peluang kepada saintis untuk memindahkan debunga
dan menghasilkan biji benih.

Menurut
Chris Kidd, kurator Taman Botani Ventnor, “Buat pertama kali dalam 60 juta
tahun di UK, kami memperolehi kon jantan dan kon betina pada masa yang sama.
Ini merupakan petanda kukuh perubahan iklim sedang berlaku, bukan melalui bukti
imperikal oleh saintis tetapi oleh tumbuh-tumbuhan.”

Beliau menambah bahawa gelombang haba pada musim panas lepas dan rekod suhu melampau pada tahun ini telah menyebabkan tumbuhan tersebut menghasilkan kon di samping musim sejuk yang tidak seberapa turut membantu.

Beliau mengatakan bahawa rekod yang disimpan di taman botani itu menunjukkan julat suhu tertinggi pada Januari 100 tahun lalu lebih rendah berbanding julat suhu terendah terkini pada bulan yang sama.

Hasilnya, taman seluas 27 hektar (67 ekar), dengan iklim lebih sederhana daripada bahagian lain Britain kecuali Kepulauan Scilly, sedang tumbuh tumbuhan beriklim sederhana yang sebelumnya mustahil untuk hidup disebabkan musim sejuk Britain.

“30
tahun lepas kami tidak mungkin membesarkan tumbuh-tumbuhan ini. Walau
bagaimanapun, tumbuh-tumbuhan ini telah hidup di luar yakni di dalam taman
selama 15 tahun, melalui kitaran semula jadi mereka,” ujar Kidd lagi.

Cycad
merupakan tumbuhan purba yang hidup sejak sebelum kehadiran tumbuhan berbunga. C.
revoluta dipercayai didebungakan oleh kumbang di negara asalnya, Jepun. Di
taman botani pula, kedudukan tumbuhan yang mengandungi kon jantan agak jauh
daripada yang betina. Oleh sebab itu, debunganya dipindahkan menggunakan tangan
dalam tempoh lebih kurang seminggu.

Spesies cycad terdiri daripada tiga keluarga, dan yang masih hidup hanya beberapa spesies purba dan sebahagian besar jurai leluhur telah pupus disebabkan sekadar melalui perubahan kecil sejak tempoh Jurasik. Spesies ini dianggap sebagai “fosil hidup”.

Semua cycad merupakan tumbuhan asal kawasan beriklim panas di dunia dan tidak tumbuh di Eropah dan Antartika meskipun spesimen fosil era Jurasik yang menyerupai tumbuhan pada hari ini boleh ditemui di kedua-dua benua tersebut.

Cycad
di Malaysia

Tumbuhan prasejarah cycad tidaklah asing di Malaysia. Tumbuhan purba ini amat sesuai hidup dalam iklim panas dan lembap sepanjang tahun di sini. Salah satu spesies unik cycad yang hyper-endemik di Semenanjung Malaysia ialah Cycas cantafolia atau nama Melayunya, paku emas.

Dalam kalangan Orang Asli, ia digelar sebagai paku berlagu kerana pokok ini mengeluarkan bunyi di kala ditiup angin justeru nama saintifiknya dalam Bahasa Latin juga memberi maksud “pokok palma yang bernyanyi”.

RUJUKAN

Barkham, P.
(2019). Global heating: ancient plants set to produce in UK after 60m years.
Retrieved from https://www.theguardian.com/environment/2019/aug/22/global-heating-ancient-plants-set-to-reproduce-in-uk-after-60m-years

BH Online (2006). Pulihara
Bukit Tukau, Bukit Reban Kambing. Retrieved from https://www.bharian.com.my/node/147284


Apa Beza Orang Hindu Bali Dengan Orang Hindu Lain?

Semua orang tahu di Indonesia, Islam merupakan agama anutan majoriti 273 juta penduduknya. Selain Islam, agama lain yang diiktiraf di negara republik itu ialah Hindu, Buddha, Kristian (Roman Katolik dan Protestan) dan Confucianisme. Tetapi ada satu fakta yang menghairankan: mengapa ramai penganut Hindu tertumpu di pulau pelancongan terkenal, Bali?

Bagi menjawab persoalan itu, kita perlu menelusuri sejarah Indonesia terlebih dahulu atau lebih tepat Empayar Majapahit. Wujud pada akhir abad ke-13, ia merupakan empayar Hindu terakhir yang wujud di rantau Melayu. Kerajaan itu mula mencapai kegemilangan semasa era pemerintahnya Hayam Wuruk (1350-1389) dan wazirnya, Patih Gajah Mada (1313–1364) termasuk jajahan takluk yang luas dari sebahagian Sumatera hinggalah Papua dan Maluku.

Bagaimanapun, menjelang akhir abad ke-15 dan awal abad ke-16, kerajaan Majapahit yang dikenali sudah tiada. Selepas kemangkatan Hayam Wuruk, kerajaan tersebut berdepan tempoh kemerosotan termasuk krisis perebutan kuasa. Dengan kesultanan-kesultanan Islam muncul di tanah Jawa termasuk Demak dan Banten, saki-baki pembesar dan orang Hindu memilih berhijrah ke sebelah sebelah timur termasuk Bali untuk membina kehidupan baru.

Kerajaan Bali ini kemudiannya menjadi sebuah kerajaan Hindu yang bebas dan wujud selama lebih 300 tahun. Ini disebabkan di sebelah timur, kerajaan Blambangan yang terletak di Jawa Timur berjaya menangkis sebarang cubaan mana-mana kesultanan untuk menyerapnya sebagai tanah jajahan. Blambangan yang juga berfahaman Hindu mendapat sokongan daripada jiran mereka di Bali setiap kali serangan berlaku.

Di sebelah barat pula, Bali bernasib baik kerana kerajaan di Nusa Tenggara dan Lombok tidak bersatu. Jika mereka bersatu, sudah pasti kerajaan ini akan menjadi sasaran dan diserap sebagai jajahan takluk mereka. Tetapi semua itu berubah dengan kehadiran Belanda di pulau berkenaan pada 1906.

Apabila angkatan perang Belanda diketuai Mejar Jeneral Rost van Tonningen menuntut pihak Bali menyerah diri, para pemerintah, pembesar dan rakyat yang berdepan dengan mereka memilih untuk menolak. Mereka lebih suka melakukan puputan (kematian secara terhormat) daripada menyerah. Serangan 1906 ini menyaksikan lebih seribu orang terbunuh tetapi turut mendedahkan hipokrasi Belanda sebagai kuasa Eropah yang kononnya ada hati perut terhadap orang tempatan.

Disebabkan pendedahan pelbagai jenayah kemanusiaan yang dilakukan pihak Belanda semasa di Bali, ia mengundang kecaman di peringkat antarabangsa. Bagi mengelak malu, dasar etika Hindia Timur Belanda diperkenalkan di mana aspek kebajikan dan kebudayaan penduduk dipelihara termasuk di Bali. Dengan pengenalan polisi ini, ia secara tidak langsung melindungi budaya dan agama Hindu Bali yang kita kenali hari ini.

Dan ini membawa kepada perbezaan Hindu Bali dengan amalan agama Hindu di tempat lain. Bukan sesuatu asing ajaran Hindu digabungkan dengan budaya dan tradisi keagamaan orang tempatan dengan hal sama berlaku di Bali. Hindu Bali menyaksikan ajaran Hindu digabungkan dengan elemen Buddhisme dan animisme (kepercayaan kepada makhluk halus dan roh).

Selain itu, Hindu Bali turut dipengaruhi oleh tekanan daripada undang-undang keagamaan Indonesia selepas negara itu mencapai kemerdekaan. Mengikut prinsip Pancasila Indonesia, hanya agama yang mempunyai satu Tuhan saja yang diiktiraf oleh kerajaan. Dan ini mengundang masalah kepada penganut Hindu Bali kerana dari sudut agama, agama itu mempunyai banyak dewa-dewi dengan tradisi tersebut diamalkan sehingga hari ini.

Jadi, sebagai kompromi dan memastikan agama Hindu diiktiraf oleh kerajaan Indonesia, sedikit perubahan telah dibuat. Pertama, Hindu Bali menyembah satu Tuhan utama yang dikenali dengan nama seperti Ida Sanghyang Widi Wasa, Sang Hyang Tunggal atau Sang Hyang Acintya. Kedua, semua dewa-dewi yang dinyatakan seperti Shiva, Vishnu dan Shakti merupakan sifat berbeza yang dimiliki dewa utama yang sama.

Dari segi cara hidup, orang Hindu Bali berbeza dengan orang Hindu biasa. Misalnya, pengamal Hindu biasa yang berpegang kuat kepada ajaran agama mengamalkan pemakanan tanpa daging (vegetarian). Ini sama sekali berbeza di Bali di mana mereka boleh makan ayam, babi dan makanan laut. Bagi individu yang berasal dari kasta Brahmin dan Kshatriya, mereka bukan saja jarang menyentuh babi. Malah, mereka tidak dibenarkan makan di tepi jalan, minum arak atau makan makanan yang didedikasikan untuk upacara keagamaan.

Selain itu, orang Hindu Bali dilihat lebih berdisiplin dan bersopan santun semasa upacara keagamaan dijalankan berbanding orang Hindu biasa. Apabila ritual keagamaan dimulakan, mereka akan senyap dan mengikuti perjalanan upacara keagamaan dengan khusyuk. Ini sama sekali berbeza dengan pengamal Hindu lain terutama di India yang tidak menghormati sesebuah ritual terutama menjerit apabila pendeta-pendeta Hindu membacakan doa-doa tertentu.

Begitu juga dari segi keraian seperti sambutan Tahun Baru Hindu. Tidak seperti sambutan tahun baru biasa yang bising dan meriah seperti Ugadi, Losar dan Buisu, orang Hindu Bali lebih suka meraikan Nyepi. Nyepi atau Hari Berdiam merupakan hari di mana mereka tidak melakukan semua aktiviti bersifat keduniaan pada hari tersebut.

Mengikut kepercayaan mereka, semangat jahat atau ogoh-ogoh akan meninggalkan Bali pada Hari Nyepi. Ini kerana ogoh-ogoh percaya apabila tiada aktiviti atau interaksi manusia berlaku pada hari itu, mereka menyangka pulau tersebut telah ditinggalkan. Tanpa kelibat manusia yang sentiasa menjadi sasarannya, ogoh-ogoh akan meninggalkan Bali selepas terpedaya dengan helah Nyepi berkenaan.

Bali bukan saja terkenal sebagai destinasi pelancongan yang cantik dan eksotik. Tetapi ia juga merupakan tempat di mana keunikan komunitinya terutama dari segi amalan agama mereka yang terus bertahan sehingga hari ini. Siapa sangka kejatuhan Majapahit sekitar akhir abad ke-15 menjadi pencetus kepada kewujudan Hindu Bali yang dikenali kini.

Ingin ketahui lebih banyak maklumat tentang tamadun Melayu, dapatkan melalui pautan: https://shopee.com.my/thepatriotsasia

RUJUKAN

Anand, K. (2021, 28 Julai). How Did Bali Remain A Hindu Island?. Medium.

Lisa’s vivid Writing. (2020, 8 April). Balinese Hinduism Explained. Medium.

Rahman, T. Kenapa Hindu di Bali Berbeda dengan Hindu di India? Ini Penyebabnya. Phinemo.


Lebuhraya Rom Yang Sepanjang 85, 000 KM!

Jauh perjalanan, luas pandangan. Besar periuk, besarlah juga keraknya. Begitulah keadaannya bagi rakyat jelata Rom. Jajahan takluk empayar yang luas membuatkan mereka gemar berjalan – rentas daerah, rentas wilayah, rentas selat mahupun lautan luas.

Bermula dari England di utara hingga ke Mesir di selatan, rangkaian lebuhraya Rom yang lengkap berturap memacukan lagi sektor komunikasi, logistik, dan perdagangan. Dianggarkan, panjang keseluruhan lebuhraya tersebut berukuran kira-kira 53,000 batu (85,000 km). Sebagai perbandingan, panjang lebuhraya Empayar Inca di Mesoamerika adalah sekitar 40,000 km.

Daya ketahanan lebuhraya Rom juga bukan calang-calang. Usianya melangkaui empayar itu sendiri. Bahkan, tidak keterlaluan andai kita katakan yang lebuhraya Rom jauh lebih berdaya tahan berbanding lebuhraya moden. Ketahanannya bukan sekadar terbukti menerusi tempoh kewujudannya yang lama. Tetapi juga kurangnya kerja-kerja penyelenggaraan yang diperlukan.

Cuma, teknologi lebuhraya mereka sahaja yang terkehadapan. Sistem pengangkutannya masih sesuai dengan perkembangan yang dimiliki pada waktu itu. Justeru, berjalan-jalan merentas daerah bukanlah sesuatu yang santai.

Perjalanan dari kota Rome ke Naples misalnya, mengambil masa selama 6 hari sedangkan pada hari ini, pemanduan bagi jarak yang sama hanya memakan masa 2 jam 20 minit.

Kebiasaannya, orang kebanyakan Rom berjalan-jalan dengan menaiki raeda, iaitu sejenis gerabak beroda empat yang dilengkapi dengan bangku kayu buat penumpang. Bumbungnya ditutupi dengan kain (adakalanya tiada bumbung) dan ia ditarik oleh kuda atau keldai. Raeda boleh diumpamakan seperti bas awam, dengan undang-undang Rom mengehadkan muatannya sehingga 1,000 libra (kira-kira 300 kg).

Golongan berada pula selalunya menaiki carpentum yang berkerusi empuk dan berbumbung kayu lengkung. Selain ditarik oleh jumlah kuda yang lebih banyak, ia juga dilengkapi dengan sistem suspensi yang membuatkan perjalanan terasa lebih selesa – tidak terlalu terhenjut-henjut.

Bagi tujuan industri, Rom juga memiliki plaustrum yang boleh disamakan seperti trak. Ia lazimnya digunakan bagi mengangkut muatan berat. Rodanya lebih tebal, dan ia ditarik oleh dua ekor lembu. Sesuai dengan ukurannya yang berat, plaustrum bergerak dengan sangat perlahan, iaitu kira-kira 10-15 batu (15-25 km) sehari.

Cara paling pantas untuk bergerak dari satu tempat ke satu tempat adalah dengan menaiki cursus publicus (lihat gambar utama; ia seakan carpentum, cuma dilengkapi sistem transit), iaitu perkhidmatan penghantaran yang dikelolakan sendiri oleh empayar. Selalunya, khidmat cursus publicus digunakan bagi mengangkut pegawai-pegawai rasmi seperti majistret atau ketua tentera.

Cuma yang lecehnya, perkhidmatan ini memerlukan lesen kebenaran daripada maharaja. Sistem cursus publicus bagaimanapun agak mengagumkan. Dalam jarak 12 km di jalan utama, akan ada sebuah stesen transit yang dilengkapi kuda-kuda segar dan penunggang-penunggang cekap.

Menurut A.M. Ramsey di dalam kertas kajiannya yang berjudul “The speed of the Roman Imperial Post” (diterbitkan di Journal of Roman Studies), anggaran kelajuan khidmat cursus publicus adalah 41-64 batu sehari (66-103 km). Dalam erti kata lain, perjalanan dari Rome ke Naples dengan menaiki cursus publicus hanya mengambil masa dua hari berbanding enam hari bagi pengangkutan biasa.

Di samping stesen-stesen transit cursus publicus, lebuhraya Rom turut dilengkapi dengan stesen-stesen rehat yang dipanggil sebagai mansiones – berjarak kira-kira 15-20 batu antara satu sama lain. Mansiones boleh diumpamakan seperti hentian atau kawasan rehat dan rawat (R&R) di lebuhraya moden. Ia mempunyai kemudahan makan minum dan rumah tumpangan untuk bermalam.

Cuma, ada gula adalah semut. Sesuai dengan kesibukannya sebagai tempat persinggahan, mansiones juga kerap dibanjiri kehadiran pelacur dan pencuri. Kewujudan lebuhraya sememangnya menjadi lubuk pendapatan bagi segenap lapisan masyarakat, baik yang atas mahupun yang bawah. Jalan-jalan utama Rom tidak lekang daripada tol, yang kebiasaannya terletak di atas jambatan atau di pintu gerbang sesebuah kota.

Pada zaman Rom, masih belum wujud kapal-kapal yang dikhususkan untuk tujuan persiaran. Namun, ini tidaklah bermakna yang orang-orang Rom tidak melancong dengan menaiki kapal. Cumanya, mereka perlu menaiki kapal dagang.

Untuk itu, pertama-tama mereka perlu terlebih dahulu mencari kapal yang menuju ke destinasi yang dikehendaki. Setelah itu, kebenaran daripada kapten kapal perlu diperoleh sebelum rundingan mengenai harga boleh dilakukan.

Laut Mediterranean sememangnya sibuk dengan aktiviti perkapalan, sesuai dengan kedudukannya yang menghubungkan antara Dunia Timur dan Barat. Justeru, mencari kapal yang menuju ke lokasi-lokasi penting seperti Greece dan Mesir pada waktu dan tarikh tertentu bukanlah suatu hal yang sukar.

Bagi yang mengembara dengan menaiki kapal, kebiasaannya mereka akan merehatkan diri di atas dek sahaja. Hal ini kerana tidak semua kapal mempunyai kabin, dan bagi yang ada pula, ia hanya memuatkan golongan berada. Disebabkan itu jugalah, orang-orang Rom kebiasaannya membawa bekalan sendiri seperti makanan, pakaian, alat permainan, dan kelengkapan tidur (selimut, tilam, dan adakala khemah).

Bagi yang mampu, mereka juga boleh memiliki kapal sendiri. Cuma, undang-undang Rom melarang senator dari memiliki kapal yang kadar muatannya melebihi 300 balang amphorae. Larangan ini seiring dengan undang-undang yang mengharamkan senator dari melibatkan diri dalam perdagangan antarabangsa.

Walau dibandingkan dengan hari ini, kelajuan mengembara dengan kapal di zaman Rom tidaklah begitu perlahan. Berlayar dari Brindisium (Itali) ke Patrae (Greece) contohnya, cuma memakan masa tiga hari berbanding sehari pada zaman ini.

Cumanya, perlayaran di Mediterranean terpaksa ditangguhkan selama empat bulan sepanjang musim sejuk (disebut mare clausum). Lautan terlalu bergelora untuk diharungi. Justeru pada musim sejuk, orang-orang Rom hanya dapat menggunakan jalan darat dan laluan sungai sahaja bagi mengangkut penumpang dan barang dagangan.

Sebagai kesimpulan, berjalan dan mengembara pada zaman Rom Purba sememangnya tidaklah seselesa hari ini. Bagaimanapun, segalanya dipermudahkan dengan kewujudan lebuhraya yang sistematik, lengkap dengan segala perkhidmatan dan stesen hentian. Kemudahan-kemudahan sebegini membolehkan orang-orang Rom menikmati perjalanan jarak jauh dengan lebih baik berbanding tamadun-tamadun lain yang sezaman dengannya.

TERJEMAHAN
Victor Labate. (17 Januari 2016). Ancient Journeys: What was Travel Like for the Romans? Ancient Origins.


Jasad Paya Lelaki Tollund

Pada tahun 1950 di Bjældskovdal, Denmark,
sebuah panggilan diterima oleh balai polis di situ tentang kewujudan m4y4t yang
dijumpai oleh adik beradik Højgaard, Viggo dan Emil berserta isteri Viggo,
Grethe. Menurut saksi, Grethe mengadu bahawa dia merasakan ada sesuatu yang
pelik di kawasan paya berkenaan dan mula menggali sehinggalah dia dapat
merasakan kepala m4y4t berkenaan.

Semasa m4y4t tersebut dijumpai, rupa
parasnya masih sempurna. Oleh sebab itu, mereka berpendapat m4y4t itu
berkemungkinan besar baru sahaja dibunuh.

Semasa m4y4t itu dibedah, organnya seperti
jantung dan hati juga masih sempurna. Jadi, memang betul lah kan baru m4ti?

Tak juga. Pentarikhan radiokarbon
menyanggah pendapat tersebut. M4y4t itu sebenarnya sudah berusia lebih 2000
tahun. Memperkenalkan, jasad paya Lelaki Tollund.

Macam mana m4y4t yang dah lama macam tu
boleh tak reput dan masih nampak segar?

Jawapannya terletak pada keadaan paya tu
sendiri.

Paya yang dimaksudkan di sini ialah paya
air tawar, bukan paya air masin. Bila kita sebut paya air tawar, mesti semua
terbayang baunya yang tak enak. Itu sebenarnya bau reputan bahagian tumbuh
tumbuhan yang dah m4ti.

Sebab itulah kalau perasan, paya jenis ni
banyak reranting dan dedaun yang tenggelam dalam lopak lopak air mereka.
Perkara ini juga menyebabkan rumput dan tumbuh tumbuhan lain tak boleh hidup di
paya – kawasan tu kawasan bertoksik.

Selepas reranting dan dedaun tu semua
tenggelam, bakteria akan mereputkan bahan bahan ini menjadi makanan. Perkara
ini menyebabkan gas gas metana terhasil dan inilah punca bau busuk tersebut. Di
Eropah, tindak balas kimia gas ini di waktu malam telah mewujudkan mitos will
o wisp. Pereputan bahan bahan ini oleh bakteria juga telah mewujudkan kimia
sampingan – asid.

Kalau setakat sedikit sahaja asidnya tu tak
mengapa. Namun, jumlah bahan organik yang tenggelam dalam lopak paya adalah
banyak dan ini memberi bakteria tersebut makanan yang banyak. Jadi, tak
hairanlah kadar asid di kawasan paya air tawar ini agak rendah. Bagi paya di
kawasan Lelaki Tollund, sumber utama bahan reput dan asid tersebut ialah lumut.

Tapi, apa kaitan asid ni dengan jasad paya Lelaki Tollund?

Bakteria ni, bergantung pada spesis masing
masing, bukan semua tempat dia boleh hidup. Bakteria yang hidup di kawasan
berais tak boleh hidup di Malaysia sebab panas sangat. Sama juga dengan
bakteria bawah laut yang tak boleh hidup di kawasan permukaan air. Bagi Lelaki
Tollund, jasadnya tak mereput kerana bakteria yang bertanggungjawab dalam
mereputkan bangkai tak mampu hidup di kawasan berasid. Bakteria yang mereputkan
bahan organik macam kayu tu pula tak boleh reputkan daging bangkai. Jadi, jasad
itu dijerukkan oleh paya dalam keadaan yang masih sempurna.

Ya, konsep jeruk jasad paya ni sama macam
konsep jeruk timun yang anda makan.

RUJUKAN:

Dell’Amore, Christine (July 18, 2014).
“Who Were the Ancient Bog Mummies? Surprising New Clues”. National
Geographic.

Silkeborg Public Library; Silkeborg Museum
(2004). “A Body Appears”. The Tollund Man – A Face from Prehistoric
Denmark. Silkeborg Public Library. Archived from the original on 9 December
2013. Retrieved 22 September 2007.